text:
Wòezɔ !
Wòezɔ te ɖe mía ŋu !
Dzidzɔ wonye namí katã be míekpɔ mɔnu le egbe fe ŋkekeawo me hele míafe gbe gbɔgblɔ ŋlɔ̃m tso intɛnɛti dzi. Míele mɔnukpɔkpɔ sia dom ɖe eʋeviwo tso Togo, Ghana, Benin kple wó du etɔ̃ siame viwo katã si le du ta, le xexe godoo la me gbɔ be, woava wɔ ɖeka kple mí hena ŋkuléle ɖe míadenyigba kple míadenyawo ŋu. Nyatefe wonye be le blema la, mɔnukpɔkpɔ sia menɔ anyi o. Nusi wɔe be, eʋeviwo medoa vevie ɖe wódegbe ŋu abe alesi wodze ene o. Ame aɖewo ŋutɔ gɔhã metsɔa ɖe le wódzilawo fe gbe ŋu, nenye be wodzi wò le gbe dzi o.
Nusi de dzesi Eʋeawo le dukɔ etɔ̃ (3) siawo TOGO, GHANA kple BENIN me la enye Aflaga si kpɔm míele; si fe amadedewo nye etɔ̃ (3) : Gbemu, Aŋgbãɖiɖi kple Dziẽ ( lé ŋku ɖe nɔnɔmetata 1tɔ si le gɔme la ŋu) :
Amadede etɔ̃ siawo nye dzeside etɔ̃ siwo le Eʋedukɔ etɔ̃ siawo fe Aflagawo me. Do dzesie hã bena, aŋgbãɖiɖi ɣletivi etɔ̃ ye le eme, si gɔme enye be Eʋeduwo ma ɖe Dukɔ etɔ̃ siawo TOGO, GHANA kple BENIN me. Ghana Eʋeduwo fe ɣletivi le mìadzi; Togo Eʋeduwo fe ɣletivi le dome eye Benin Eʋeduwo fe ɣletivi le ɖusidzi. Aflaga dzeside sia le ŋufom tso Eʋedukɔwo ŋu le wófe nuwɔnawo hã me, abe alesi wole le nɔnɔmetata evelia sia dzi ene ( lé ŋku ɖe nɔnɔmetata 2lia si le gɔme la ŋu )
Nusia wɔe bena nuawo katã le etɔ̃ me: Eʋeduwo le dukɔ etɔ̃ me, Amadede etɔ̃ yele wósi eye ɣletivi etɔ̃ me wole. Esia gɔme enye kpuie ɖe ko bena: " Nu meglina le mɔkpli etɔ̃ dzi o ", eyata nɔvi Eʋeawo, mìna míawɔ ɖeka ne Eʋedukɔ globo la fe ŋgɔdede.
Azɔ̃, mase ɖe afisia kple nye ŋuxlɔ̃amenya ɖeka si ne le asinye la: " Ŋusẽdodo Eʋegbe kple beléle na míafe dekɔnuwo nenye akpo xɔŋuwo kple dada namí, elabena esiawo ko enye míafe kesinɔnuwo si míatɔgbuiwo gbleɖi namí ". Míafe gbe "Eʋegbe" le Dukɔ etɔ̃ siawo me le hehem ɖe megbe elabena beléle tɔxɛ aɖeke mega le eŋu nɔm na Eʋevi aɖewo le wòfe eʋegbe gbɔgblɔ̃ me o. Eʋevi siawo nɔa egblɔ̃m kple gbe gbɔgblɔ bubuwo. Le kpɔɖeŋu nyati siawo me:
( Ne ède afe ko, gblɔ na wò mɔɖa be megritié he ! ) gbɔgblɔ sia ɖe nyuietɔ sia tefe: ( Ne ède afe ko, gblɔ na wòda be medo gbe nɛ he ! ), menye eʋegbe o.
( Mebesina ɖe, gɛmée wòdza va gbɔnye mã ? ) gbɔgblɔ sia ɖe nyuietɔ sia tefe: ( Mebe gafofo ka me àva nyegbɔ mã hãa ? ) menye eʋegbe o.
Esiawo katã ava wɔe be, míafe gbe eʋegbe la ava bu ʋĩi abe, alesi wòtɔ edzi vɔ ene.
Akpe namì.


c: text/html

text:
Dasiamime
Template:DasiamimeƔletigbalẽ2018
Dasiamime (alo August) enye ɣleti enyilia le fea me. Ɣleti sia le Gregoria ɣletigbalẽa me. Ŋkeke 31 ye le ɣletia me.
Le blema ŋɔli la, woyɔna ɣleti sia be Sextilis le Latingbe me elabena enye ɣleti adelia le Roma ɣletigbalẽa me. Le fe 8 BC me la, wotrɔ ŋkɔa tsɔ de bubu Roma fiagã Augustus ŋu.
Nu bubuwo[trɔ asi le eŋu | trɔ asi le etsofe ŋu]
- Ameaɖewo tsɔ sefofo si Eŋglisiawo yɔna be gladiolus kple poppy abe sefofo tɔxe na Dasiamime ene.
- Kpe xɔasiwo si woyɔna be peridot, sardonyx, kple sapphire le Eŋlisigbe me la, wonye kpe tɔxewo na amesiwo wodzi le Dasiamime me.
Ŋkeke tɔxewo le Dasiamime me[trɔ asi le eŋu | trɔ asi le etsofe ŋu]
- Dasiamime 4, 1974 - Ghana dukɔa dze ʋu kum to nuɖusi me.
- Dasiamime 6, 1945 - Amerika da "bomb" ɖe Hiroshima dzi le Japan.
- Dasiamime 9, 1945 - Amerika da "bomb" ɖe Nagasaki dzi le Japan.
- Dasiamime 9, 1965 - Singapore dukɔ fe tso Malaysia me eye wò zu dukɔ le eɖokui si.
- Dasiamime 10, 1822 - Ecuador zu dukɔ si le eɖokuisi.
- Dasiamime 14, 1947 - Pakistan xɔ ɖokuisinɔnɔ.
- Dasiamime 15, 1945 - Korea xɔ ɖokuisinɔnɔ.
- Dasiamime 15, 1947 - India xɔ ɖokuisinɔnɔ.
- Dasiamime 25, 1825 - Uruguay xɔ ɖokuisinɔnɔ tso Brazil si me.
- Dasiamime 31, 1957 - Malaysia xɔ ɖokuisinɔnɔ eye wòzu dukɔ le eɖokui si.

robotstxt: allowed

filter: keep


text: 33 Yehowa gagblɔ na Mose be: “Kplɔ ame siwo nèkplɔ tso Egipte-nyigba dzi la miayi anyigba si ŋu meka atam ɖo na Abraham, Isak kple Yakob be, ‘Wò dzidzimeviwo matsɔe ana’+ la dzi.2 Madɔ mawudɔla aɖe ɖe ŋgɔwò,+ eye manya Kanaantɔwo, Amoritɔwo, Hititɔwo, Perizitɔwo, Hivitɔwo kple Yebusitɔwo ɖa.+3 Miyi anyigba si dzi notsi kple anyitsi le sisim le la dzi.+ Gake nyemanɔ mia dome ayi o, elabena dukɔ kɔlialiatɔ mienye,+ be magatsrɔ̃ mi ɖa keŋkeŋ le mɔa dzi o.”+4 Esi dukɔ la se nya vɔ̃ sia la, wode asi konyifafa me, eye wo dometɔ aɖeke meɖo atsyɔ̃ o.5 Yehowa gagblɔ na Mose be: “Gblɔ na Israel-viwo be, ‘Dukɔ sẽdzime* mienye.+ Mate ŋu age ɖe mia dome atsrɔ̃ mi ɖa keŋkeŋ le aɖabafofo ɖeka me.+ Eya ta miɖe miafe atsyɔ̃ɖonuwo ɖi, ne makpɔ nu si mawɔ mi.’”6 Eya ta Israel-viwo ɖe wofe atsyɔ̃ɖonuwo ɖi tso ɣemaɣi le Horeb To la gbɔ.7 Azɔ Mose yi ɖatu efe agbadɔ ɖe asaɖa la godo, le adzɔge tso asaɖa la gbɔ, eye wòyɔe be takpegbadɔ. Ne ame aɖe di be yeabia nu Yehowa la,+ edona yia takpegbadɔ si le asaɖaa godo la gbɔ.8 Ne Mose yina agbadɔa me la, dukɔ blibo la katã tsona, eye wo dometɔ ɖe sia ɖe tɔna ɖe efe agbadɔ nu, eye wonɔa Mose yome kpɔm va se ɖe esime wòge ɖe agbadɔ la me.9 Ne Mose nya ge ɖe agbadɔa me teti ko la, alilikpo dodo+ la ɖiɖina va nɔa agbadɔ la nu, eye Mawu foa nu kple Mose.+10 Ne dukɔ la kpɔ alilikpo dodo la ɖiɖi va tɔ ɖe agbadɔa nu la, dukɔ blibo la katã tsona hedea ta agu, ame sia ame le efe agbadɔ nu.11 Yehowa foa nu kple Mose ŋkume kple ŋkume,+ abe ale si ko ame foa nu kple ehavi ene. Ne etrɔ yina asaɖaa me la, efe subɔvi Yosua,+ Nun vi, si nye efe kpeɖeŋutɔ+ la, ya medzona le agbadɔ la me o.12 Eye Mose gblɔ na Yehowa be: “Ègblɔ nam be, ‘Kplɔ dukɔ sia miayi,’ gake mèna menya ame si nèɖe kpe ɖe ŋunye la o. Ègblɔ hã be, ‘Menya wò kple wò ŋkɔ,* eye meve nuwò hã.’13 Meɖe kuku, ne ève nunye la, ekema na manya wò mɔwo,+ ale be manya wò, ne nàyi edzi ave nunye. Eye ɖo ŋui be wò amewoe dukɔ sia nye.”+14 Eya ta egblɔ be: “Nye ŋutɔ mayi kpli wò,+ eye mana gbɔdzɔe wò.”+15 Mose ɖo eŋu be: “Ne wò ŋutɔ màyi kpli mí o la, ekema mègana míaho le afi sia o.16 Ne mèyi kpli mí o ɖe,+ aleke woawɔ anya be ève nunye, eye be ève nye kple wò dukɔ la nu? Ðe menye esiae ana nye kple wò dukɔ la míato vovo tso dukɔ bubu ɖe sia ɖe si le anyigba dzi la gbɔ oa?”+17 Yehowa gagblɔ na Mose be: “Mawɔ nya sia si gblɔm nèle la hã dzi, elabena meve nuwò, eye menya wò kple wò ŋkɔ.”18 Eye Mose gblɔ be: “Meɖe kuku, na makpɔ wò ŋutikɔkɔe.”19 Gake egblɔ be: “Mana nàkpɔ nye nyuiwɔwɔ katã tefe, eye maɖe gbefã nye ŋkɔ Yehowa le ŋgɔwò;+ mave ame si nu medi be mave la nu, eye makpɔ nublanui na ame si medi be makpɔ nublanui na la.”+20 Eye wògblɔ kpee be: “Màte ŋu akpɔ nye ŋkume o, elabena ame aɖeke mate ŋu akpɔm aganɔ agbe o.”21 Yehowa gagblɔ be: “Kpɔ ɖa, tefe aɖe le gbɔnye afii; va tɔ ɖe agakpe la dzi.22 Ne nye ŋutikɔkɔe tso eme va yina la, maɣla wò ɖe agado la me, eye matsɔ nye asi atsyɔ dziwò va se ɖe esime metso eme va yi.23 Emegbe maɖe nye asi ɖa, eye àkpɔ yonyeme. Ke nye ŋkume ya, màte ŋu akpɔe o.”+


text:
‘Yehowa Nya Ame Siwo Nye Etɔwo’
“Ne ame aɖe lɔ̃a Mawu la, Mawu dzea sii.”—1 KOR. 8:3.
1. Gblɔ Biblia me ŋutinya si ɖe ale si Mawu subɔla aɖewo tsɔ nuŋububu totro ble wo ɖokuiwoe fia. (Kpɔ nɔnɔmetata si le nyati sia tame.)
GBE ÐEKA ŋdi la, Nunɔlagã Aron tɔ ɖe Yehowa fe avɔgbadɔ la nu eye wòlé dzudzɔdogba ɖe asi. Korax kple ŋutsu 250 hã nɔ exa nɔ dzudzɔ dom na Yehowa, eye wo dometɔ ɖe sia ɖe lé efe dzudzɔdogba ɖe asi. (4 Mose 16:16-18) Edze abe ŋutsuawo katã nye Yehowa subɔla wɔnutefewo ene. Gake to vovo na Aron la, Korax kple ŋutsu mamlɛawo nye dadala dzeaglã siwo di be yewoaxɔ nunɔladɔa le Aron si. (4 Mose 16:1-11) Woflu wo ɖokuiwo hesusui be yewofe tadedeagu adze Mawu ŋu. Gake wofe nuwɔna ma nye bubumademade Yehowa, ame si tea ŋu kpɔa dziwo me la ŋu, elabena ede dzesi wofe alakpanuwɔwɔ la.
2. Nya kae Mose gblɔ ɖi, eye aleke efe nyawo va eme?
2 Esɔ ŋutɔ be Mose gblɔe ɖi ŋkeke si do ŋgɔ be: “Etsɔ la Yehowa aɖe ame si nye etɔ . . . afia.” (4 Mose 16:5) Yehowa de vovototo esubɔla akuakuawo kple alakpatɔwo dome esi “dzo tso Yehowa gbɔ fiã [Korax kple] ŋutsu alafa eve blaatɔ̃, siwo tsɔ dzudzɔdonu vɛ la.” (4 Mose 16:35; 26:10) Le ɣeyiɣi ma ke me la, Yehowa kpɔ Aron ta tsɔ ɖee fia be eyae nye nunɔla si yetia si nye Mawu subɔla vavã.
3. (a) Nu kae dzɔ le apostolo Paulo fe ŋkekea me? (b) Nu kae míate ŋu asrɔ̃ tso nu si Yehowa tu kple aglãdzelawo fe alafa aɖewo do ŋgɔ me?
3 Nu sia tɔgbi gadzɔ anɔ abe fe 1,500 ene megbe le apostolo Paulo fe ŋkekea me. Ame aɖewo siwo yɔ wo ɖokui be Kristotɔwo la nɔ aʋatsonufiafiawo dom ɖe ŋgɔ; evɔ wogale hamea me. Awɔ na ame aɖewo be vovototo aɖeke mele xɔsegbela siawo kple hamea me tɔ mamlɛawo dome o. Gake wofe xɔsegbegbea nye afɔku gã aɖe na Kristotɔ wɔnutefewo. Amegãxi siawo siwo do alẽgbalẽ la ‘trɔa ame aɖewo fe xɔse bua anyi.’ (2 Tim. 2:16-18) Yehowa ya le nu siwo katã le dzɔdzɔm la kpɔm nyuie! Eye anɔ eme be esia nɔ nyanya na Paulo, elabena enya nu si Mawu tu kple aglãdzela Korax kple edzidelawo fe alafa aɖewo do ŋgɔ. Eya ta mina míadzro Ŋɔŋlɔawo fe akpa wɔdɔɖeamedzi aɖe me akpɔ nu si míate ŋu asrɔ̃ tso eme ɖa.
“NYE YEHOWA NYEMETRƆ O”
4. Nu ka dzie Paulo ka ɖo, eye nya kae wògblɔ na Timoteo?
4 Paulo ka ɖe edzi be Yehowa ate ŋu akpɔ ame siwo mele esubɔm anukwaretɔe o la adze sii, eka ɖe edzi hã be Yehowa nya ame siwo ɖoa toe. Paulo ɖe ale si gbegbe wòka ɖe esia dzii fia le nya siwo wòzã esi gbɔgbɔ ʋãe wònɔ agbalẽ ŋlɔm na Timoteo la me. Esi Paulo fo nu tso ale si xɔsegbela mawo fe nuwɔna le nu gblẽm le hamea me ŋu vɔ la, egblɔ be: ‘Ke hã, Mawu fe gɔmeɖoanyi sesẽ la li ke, eye nutrenu sia le eŋu be: “Yehowa nya ame siwo nye etɔwo,” eye: “Ame sia ame si yɔa Yehowa fe ŋkɔ la, nete ɖa le nu madzɔmadzɔ wɔwɔ gbɔ.”’
5, 6. Nu ka tae Paulo zã nyagbɔgblɔ “Mawu fe gɔmeɖoanyi sesẽ,” eye ŋusẽ kae nya sia kpɔ ɖe Timoteo dzi?
5 Nu kae ɖe dzesi le nya siwo Paulo zã le mawunyakpukpui sia me ŋu? Tefe sia koe nyagbɔgblɔ “Mawu fe gɔmeɖoanyi sesẽ” dze le le Biblia me. Wozãa nya “gɔmeɖoanyi” le Biblia me tsɔ wɔa kpɔɖeŋu na nu vovovowo. Le kpɔɖeŋu me, wozãe na Yerusalem si nye blema Israel fe fiadu. (Ps. 87:1, 2) Wotsɔ Yesu fe wɔfe le Yehowa fe tameɖoɖowo me hã sɔ kple gɔmeɖoanyi. (1 Kor. 3:11; 1 Pet. 2:6) Ke nu kae nɔ susu me na Paulo esi wòfo nu tso “Mawu fe gɔmeɖoanyi sesẽ” la ŋu?
6 Paulo zã nyagbɔgblɔ “Mawu fe gɔmeɖoanyi sesẽ” esi wòhe susu yi Mose fe nya si wògblɔ na Korax kple edzidelawo, si dze le 4 Mose 16:5, la dzi. Edze fãa be Paulo di be yeade dzi fo na Timoteo ahaɖo ŋku edzi nɛ be ŋutete le Yehowa si be wòakpɔ aglãdzelawo ahagblẽ wofe tameɖoɖowo me. Esia tae wòhe susu yi Mose fe ŋkekea me nudzɔdzɔ ma dzi ɖo. Xɔsegbelawo mate ŋu agblẽ Yehowa fe tameɖoɖo me o, abe ale si ko Korax kple edzidelawo hã mete ŋu gblẽ efe tameɖoɖo me le blema o ene. Paulo meɖe nu si “Mawu fe gɔmeɖoanyi sesẽ” la fia me tsitotsito o. Ke hã, nya si wòzã la ado ŋusẽ Timoteo be wòaka ɖe Yehowa dzi ahaɖo ŋu ɖe eŋu bliboe.
7. Nu ka tae míate ŋu aka ɖe Yehowa fe dzɔdzɔenyenye kple nutefewɔwɔ dzi?
7 Yehowa fe nudidiwo metrɔna o. Psalmo 33:11 gblɔ be: “Yehowa fe adaŋudede li tegbee, eye efe dzimesusuwo tso dzidzime yi dzidzime.” Biblia fe akpa bubuwo ɖee fia be Yehowa fe fiaɖuɖu, efe amenuveve, efe dzɔdzɔenyenye kple efe nutefewɔwɔ li tegbee. (2 Mose 15:18; Ps. 106:1; 111:3; 117:2) Maleaxi 3:6 gblɔ be, “Nye Yehowa nyemetrɔ o.” Nenema kee Yakobo 1:17 gblɔ be, Yehowa “metrɔna abe vɔvɔli ene o.”
“NUTRENU” SI NANA MÍEXƆA YEHOWA DZI SENA GEÐE WU
8, 9. Nusɔsrɔ̃ kae le nuŋɔŋlɔ si woɖe ɖe “Mawu fe gɔmeɖoanyi sesẽ” la ŋu me na mí?
8 “Nutrenu” si wozã le 2 Timoteo 2:19 fia nuŋɔŋlɔ si woɖe ɖe nu ŋu. Eya ta kpɔɖeŋu si wɔm Paulo le le afi sia la ku ɖe xɔ fe gɔmeɖoanyi si ŋu woɖe nuŋɔŋlɔ aɖe ɖo ŋu. Wowɔa esia le blema, ɖewohĩ be woatsɔ aɖe ame si tu xɔa alo ame si tɔ wònye la afia. Paulo ye nye Biblia ŋlɔla gbãtɔ si zã kpɔɖeŋu sia. * Nuŋɔŋlɔ evee le “Mawu fe gɔmeɖoanyi sesẽ” la ŋu. Gbãtɔe nye, ‘Yehowa nya ame siwo nye etɔwo.’ Eveliae nye, ‘Ame sia ame si yɔa Yehowa fe ŋkɔ la, nete ɖa le nu madzɔmadzɔ wɔwɔ gbɔ.’ Esia ɖo ŋku nya si dze le 4 Mose 16:5 dzi na mí.
9 Nusɔsrɔ̃ kae le nuŋɔŋlɔ si woɖe ɖe “Mawu fe gɔmeɖoanyi sesẽ” la ŋu me na mí? Le ame siwo nye Mawu tɔwo gome la, Yehowa fe sewo kple gɔmeɖosewo nɔ te ɖe nyatefenya vevi eve dzi: (1) Yehowa lɔ̃a ame siwo wɔa nutefe nɛ, eye (2) Yehowa lé fu nu madzɔmadzɔ wɔwɔ. Aleke nya sia do fome kple xɔsegbegbe fe nya si le hamea me?
10. Ŋusẽ kae xɔsegbela siwo nɔ Paulo fe ŋkekea me fe nuwɔna kpɔ ɖe nutefewɔlawo dzi?
10 Anɔ eme be xɔsegbela siwo nɔ hamea me la fe nuwɔnawo nɔ fu ɖem na Timoteo kple nutefewɔla bubuwo. Kristotɔ aɖewo anya tsi dzi ɖe nu si tae woɖe mɔ na ame mawo tɔgbi wokpɔtɔ nɔ hamea me ŋu. Nutefewɔlawo anya nɔ wo ɖokuiwo biam be ɖe Yehowa le vovototo si le yewofe nutefewɔwɔ veviedodotɔe kple xɔsegbelawo fe alakpasubɔsubɔ dome la kpɔma?
11, 12. Aleke Paulo fe lɛtaa do ŋusẽ Timoteo fe xɔse?
11 Ðikeke mele eme o be Paulo fe lɛtaa do ŋusẽ Timoteo fe xɔse. Eye eɖo ŋku nu si dzɔ esime Yehowa ʋli nutefewɔla Aron ta heklo nu le Korax kple edzidelawo fe alakpanuwɔwɔwo dzi la dzi nɛ. Yehowa gbe wo hetsrɔ̃ wo. Le nyatefe me la, Paulo nɔ gbɔgblɔm be togbɔ be Kristotɔ alakpatɔwo nɔ hamea me hã la, Yehowa nya ame siwo nye etɔwo abe ale si wònɔ le Mose fe ŋkekea me ene.
12 Yehowa metrɔna gbeɖe o; eya ta míate ŋu aɖo ŋu ɖe eŋu ɣesiaɣi. Elé fu nu madzɔmadzɔ wɔwɔ, eye ehea to na nu vɔ̃ wɔla matrɔdzimewo le ɣeyiɣi si sɔ dzi. Esi Timoteo nye ame si “le Yehowa fe ŋkɔ yɔm” ta la, lɛtaa me nyawo ɖo ŋku agba si le eya ŋutɔ hã dzi be wòafo asa na Kristotɔ alakpatɔawo fe ŋusẽkpɔɖeamedziwo la dzi nɛ. *
YEHOWA ÐOA ETEƑE NA ESUBƆLA WƆNUTEƑEWO GODOO
13. Nu ka dzie míate ŋu aka ɖo?
13 Nya siwo gbɔgbɔ ʋã Paulo wòŋlɔ la ate ŋu ado ŋusẽ míawo hã. Gbã la, míeka ɖe edzi be míafe nutefewɔwɔ le nyanya na Yehowa nyuie. Menye ɖeko Yehowa nya be ye subɔla wɔnutefewo li dzro ko o. Ke boŋ etsɔ ɖe le eme na ame siwo nye etɔwo la vevie. Biblia gblɔ be: “Yehowa fe ŋku kpɔa anyigba blibo la dzi, eye wòdoa ŋusẽ ame siwo ku ɖe eŋu kple wofe dzi blibo.” (2 Kron. 16:9) Eya ta míate ŋu aka ɖe edzi bliboe be Yehowa maŋlɔ nu siwo míewɔ nɛ “tso dzi dzadzɛ” me la be o, aɖo etefe na mí godoo.
14. Subɔsubɔ ka fomevie Yehowa lé fui?
14 Evelia, míekpɔe be Yehowa lé fu subɔsubɔ si me alakpanuwɔwɔ le. Esi efe ŋku “kpɔa anyigba blibo la dzi” ta la, edea dzesi ame siwo meku ɖe eŋu “kple wofe dzi blibo” o. Lododowo 3:32 gblɔ be: “Godzela [alo, ameflula] enye ŋunyɔ na Yehowa.” Le kpɔɖeŋu me, Yehowa lé fu ame si wɔa nu le amewo ŋkume abe ɖe wòle to ɖom Yehowa ene gake wòtsɔ nu vɔ̃ wɔwɔ ɖo dɔe le bebeme. Biblia gblɔ be: “Ame si tsɔ nu tsyɔ efe vodada dzi la, madze edzi nɛ o.” Nu si tae nye be, Yehowa nye ŋusẽkatãtɔ kple dzɔdzɔetɔ, eya ta aklo nu le ameflulawo dzi godoo.
15. Nu kae wòle be míafo asa na, eye nu ka tae?
15 Yehowa subɔla akpa gãtɔ lɔ̃nɛ kple wofe dzi blibo eye woɖia anukware nɛ. Menye nu si bɔ be nɔvi aɖe naɖoe koŋ anɔ alakpanu wɔm le Yehowa subɔsubɔ me o. Gake ne esia dzɔ le Mose fe ŋkekea kple Kristotɔ gbãtɔwo ŋɔli la, ke ate ŋu adzɔ egbea hã. (2 Tim. 3:1, 5) Ðe esia fia be míanɔ nazã bum ɖe nɔvi Kristotɔwo ŋu, anɔ ɖi kem wofe nutefewɔwɔ na Yehowaa? Kura o! Masɔ be míanɔ susu vɔ̃ bum ɖe mía nɔviwo ŋu o. (Mixlẽ Romatɔwo 14:10-12; 1 Korintotɔwo 13:7.) Gawu la, ne enye numame na mí be míekea ɖi nɔvi siwo le hamea me fe nutefewɔwɔ la, esia agblẽ mía kple Yehowa dome.
16. (a) Nu kae wòle be míawɔ be míaho alakpanuwɔwɔ ɖe sia ɖe ɖa le míafe dzi me? (b) Nu kawoe nèsrɔ̃ tso aɖaka si nye “ Miyi Edzi Mianɔ Mia Ðokui Dom Kpɔ” me?
16 Ele be Kristotɔ ɖe sia ɖe ‘nadzro ye ŋutɔ fe nuwɔnawo me kpɔ.’ (Gal. 6:4) Esi míede blibo o ta la, ate ŋu adzɔ be le manyamanya me la, mímanɔ Yehowa subɔm kple susu nyui o. (Heb. 3:12, 13) Eya ta anyo be tso ɣeyiɣi yi ɣeyiɣi la, míanɔ susu si tae míele Yehowa subɔm ɖo la me dzrom. Míate ŋu abia mía ɖokuiwo be: ‘Ðe mele Yehowa subɔm le esi melɔ̃e eye medi be wòanye nye dziɖula ta? Alo yayra siwo mava kpɔ le Paradisoa me ŋu koŋue nye susu nɔna?’ (Nyaɖ. 4:11) Nyabiase siawo akpe ɖe mía ŋu míadzro mía ɖokui me ale be míaho alakpanuwɔwɔ ɖe sia ɖe ɖa le dzi me.
NUTEƑEWƆWƆ NANA WOKPƆA DZIDZƆ
17, 18. Nu ka tae wòle be míasubɔ Yehowa anukwaretɔe?
17 Ne míesubɔa Yehowa anukwaretɔe alakpanuwɔwɔ manɔmee la, míakpɔ yayra geɖe. Hakpalaa gblɔ be: “Woayra ame si Yehowa mebu vodada na o, eye efe gbɔgbɔ me la alakpa aɖeke meli o.” (Ps. 32:2) Ɛ̃, ame siwo ɖea alakpanuwɔwɔ ɖe sia ɖe ɖa le wofe dzi me la kpɔa dzidzɔ wu fifia, eye woakpɔ dzidzɔ mavɔ le etsɔme.
18 Etefe madidi o, Yehowa aklo nu le nu gbegblẽ wɔlawo kple ame siwo nɔa agbe eve la katã dzi, eye wòana ‘vovototo si le ame dzɔdzɔe kple ame vɔ̃ɖi dome, kple vovototo si le mawusubɔla kple ame si mesubɔnɛ o dome’ la nadze fãa. (Mal. 3:18) Gake hafi ɣemaɣi naɖo la, efaa akɔ na mí ŋutɔ be “Yehowa fe ŋkuwo le ame dzɔdzɔewo ŋu, eye efe towo le wofe kokofofo ŋu.”
^ mm. 8 Nyaɖeɖefia 21:14, si woŋlɔ fe geɖewo le lɛta siwo Paulo ŋlɔ na Timoteo megbe la, fo nu tso “gɔmeɖokpe” 12 siwo ŋu woŋlɔ apostolo 12-awo fe ŋkɔwo ɖo la ŋu.
^ mm. 12 Nyati si kplɔ esia ɖo la dzro ale si míate ŋu asrɔ̃ Yehowa ahate ɖa le nu madzɔmadzɔ wɔwɔ gbɔ me.


text:
Ðe Biblia Ƒo Nu Tso Fuɖeɖe Ŋua?
Ale si Biblia ɖo eŋui
Agbe nye nu kɔkɔe le Mawu ŋkume, eye ebua fugboe kura gɔ̃ hã be enye ame gbagbe. Gbɔgbɔ ʋã Fia David wògblɔ tso Mawu ŋu be: “
Esi menye ʋukɔe la, wò ŋkuwo kpɔm.” (Psalmo 139:16) Mawu gblɔ be woabia hlɔ̃ ame si wɔ nu vevi vi nɔdɔme. Esia fia be ebua vi si womedzi haɖe o fe agbe ɖeɖe ɖa be enye amewuwu.—2 Mose 20:13; 21:22, 23.
Ke ne nɔnɔme sesẽ aɖe va do mo ɖa le vidziɣi, si na vidzĩa kple dadaa siaa fe agbe ɖo afɔku me, eye wo dometɔ ɖeka fe agbe ko woate ŋu aɖe ya ɖe? Le go sia me la, srɔ̃tɔawo atso nya me le wo dometɔ si fe agbe ta woakpɔ ŋu.


text:
NYƆ! No. 4 2016 | Ale Si Nàna Numame Nyuiwo Naɖe Vi Na Wò
Míenya alo míeɖanya o, numamewo kpɔa ŋusẽ nyui alo ŋusẽ gbegblẽ ɖe mía dzi gbe sia gbe.
NYATI SI LE AKPAA DZI
Ale Si Nàna Numame Nyuiwo Naɖe Vi Na Wò
Na nɔnɔme siwo le asiwò naɖe vi na wò tsɔ wu be nàna woagblẽ nu le ŋuwò.
NYATI SI LE AKPAA DZI
1 Da Sɔ
Màte ŋu atu numame nyuiwo ɖo ahaɖe asi le gbegblẽawo ŋu gbe ɖeka kple efe zãdodo o. Kpɔ nu si akpe ɖe ŋuwò nàwɔ dɔ tso vevitɔwo ŋu gbã.
NYATI SI LE AKPAA DZI
2 Wɔ Ðoɖo Ðe Nuwo Ŋu Nyuie
Nu siwo fo xlã wò ate ŋu akpe ɖe ŋuwò nàwɔ nyametsotso nyuiwo.
NYATI SI LE AKPAA DZI
3 Ðoe Kplikpaa Be Nàgana Ta O
Ne ele sesẽm na wò be nàtu numame nyuiwo ɖo ahaɖe asi le gbegblẽawo ŋu hã, mègana ta o!
Nya Kae Biblia Gblɔ Tso Ŋutsu Kple Ŋutsu Alo Nyɔnu Kple Nyɔnu Ƒe Dɔdɔ Ŋu?
Ðe Biblia tsi tre ɖe ŋutsu kple ŋutsu alo nyɔnu kple nyɔnu fe dɔdɔ ŋua? De wòde fuléle ame siawo fe dzi foa?
HELP FOR THE FAMILY
Ale Si Nàwɔ Anɔ Te Ðe Tɔtrɔwo Nu
Tɔtrɔwo ava godoo, kpɔ nu si ame aɖewo wɔ si kpe ɖe wo ŋu wote ŋu nɔ te ɖe enu.
LANDS AND PEOPLES
Tsaɖiɖi Yi Kyrgyzstan
Kyrgyzstantɔwo wɔa amedzro hedea bubu ame ŋu. Nɔnɔme vevi kawoe ɖe dzesi le wofe fomewo ŋu?
THE BIBLE'S VIEWPOINT
Tugbedzedze Alo Ðekadzedze
Nyakakamɔnuwo kple ame siwo toa awuwo fe atsyãwo vɛ koŋ gbɔe wòtso be ale si amewo bua tugbedzedze alo ɖekadzedze egbea mesɔ o.
WAS IT DESIGNED?
Ale Si Ʋetsuvi Ƒomevi Aɖe Nɔa Agbee
Nu si na nudzodzoe siawo fe agbenɔnɔ wɔ nukue nye be le fe 13 va ɖo 17 megbe la, wodona henɔa agbe kwasiɖa ʋɛ aɖewo ko.
Internet Dzi Nu Bubuwo
Ale Si Miana Dzrewɔwɔ Natɔ
Ðe mia kple srɔ̃wò mienɔa dzre dzi ɖaa? Xlẽ nu tso ale si Biblia fe mɔfiamewo ate ŋu akpe ɖe mia kple srɔ̃wò ŋu.
Sɔhɛwo Le Nu Ƒom Tso Mawu Dzi Xɔxɔ Se Ŋu
Le miniti etɔ̃ fe video sia me la, sɔhɛwo gblɔ nu siwo tae woxɔe se be Wɔla aɖe li ɖo.


text:
A2
Nu Siwo Ðe Dzesi Le Biblia Gɔmeɖeɖe Sia Ŋu
Woɖe Kristotɔwo Ƒe Hela Ŋɔŋlɔawo—Xexe Yeye Gɔmeɖeɖe Biblia la ɖe go le Eŋlisigbe me le fe 1950 me, eye wota Ŋɔŋlɔ Kɔkɔeawo—Xexe Yeye Gɔmeɖeɖe Biblia bliboa le Eŋlisigbe me le fe 1961 me. Tso ɣemaɣi la, Ŋɔŋlɔ Kɔkɔeawo fe gɔmeɖeɖe sia si gɔme woɖe wòsɔ pɛpɛpɛ eye exexlẽ le bɔbɔe la ɖe vi na nuxlẽla miliɔn geɖe siwo doa gbegbɔgblɔ siwo wu 120 sɔŋ.
Xexe Yeye Biblia Gɔmeɖeɖe Kɔmitia kpɔ ale si wòhiã be woaɖe Biblia gɔme be emenyawo nade dzi gbɔ na egbegbe nuxlẽlawo la dze sii. Esia ta wozɔ ɖe mɔfiame vevi aɖewo koŋ dzi le atsyã kple nya vovovo siwo wozã le gɔmeɖeɖe sia me la zazã me be woaɖo taɖodzinu siwo gbɔna la gbɔ:
Wozã nya siwo amewo nya egbea hese wo gɔme. Abe ale si ko wozã nya siwo nuxlẽlawo nya nyuie le Ŋɔŋlɔ gbãtɔawo me ene la, nenema ke womezã Eʋegbe tsitsiwo le Eʋegbe gɔmeɖeɖe sia me o, ke boŋ wodze agbagba zã afegbe siwo amewo nya egbea hese wo gɔme la va se ɖe afi si wòanya wɔ le.
Wokɔ Biblia me nya aɖewo me. Wotrɔ asi le nya alo nyagbɔgblɔ aɖewo siwo Eʋegbe Biblia aɖewo zã la ŋu le gɔmeɖeɖe sia me. Le kpɔɖeŋu me, gɔmeɖeɖe bubuwo zãa nya “atitsoga” ne wole nu fom tso ati si ŋu wowu Yesu ɖo ŋu la ŋuti, si na wòdze abe atitsoga ŋue Yesu ku ɖo ene. Gake gɔmeɖeɖe sia zã nyagbɔgblɔ si nye “he ɖe ati ŋu” tsɔ he susu yi nyatefe si wònye be ati dzɔdzɔe alo ati ɖeka ŋue wowu Yesu ɖo la dzi. Azɔ hã, gɔmeɖeɖe sia za nyagbɔgblɔ “amenyɔnyrɔ ɖe tsi me,” alo esia tɔgbi ne wole nu fom tso Kristotɔwo nyɔnyrɔ ɖe tsi me ŋu, si ɖenɛ fiana be ɖe wonyrɔa ame ɖe tsi me, ke menye tsie wodea ta na ame, abe ale si wozãe le Biblia bubuwo me ene o.
Wotrɔ asi le ŋkɔ aɖewo ŋɔŋlɔ ŋu be wo yɔyɔ nanɔ bɔbɔe. Wotrɔ asi le ale si woŋlɔ ŋkɔ aɖewoe ŋu le gɔmeɖeɖe sia me be wo yɔyɔ nanɔ bɔbɔe ahato mɔ ɖeka le nuxlẽlawo dome. Le kpɔɖeŋu me, wozã ŋkɔ “Zefaniya” le gɔmeɖeɖe sia me ɖe “Zefanya” tefe, be nuxlẽlawo nate ŋu ayɔ ŋkɔa wòato mɔ ɖeka. Eye wozã ŋkɔ “Malaki” le gɔmeɖeɖe sia me ɖe “Maleaxi” tefe, be eyɔyɔ nanɔ bɔbɔe na nuxlẽlawo.
Nu bubu siwo ɖe dzesi le Biblia gɔmeɖeɖe sia ŋu:
Etenuŋɔŋlɔwo le gɔmeɖeɖe sia me. Etenuŋɔŋlɔ vovovo siwo tɔgbi le Biblia sia mee nye esiwo gbɔna:
“Alo” Enye mɔ bubu siwo nu woagate ŋu aɖe Hebrigbe, Aramgbe, alo Helagbe me nyaawo gɔme le be gɔmesese blibo ma ke nadze.—1 Mose 1:2, etenuŋɔŋlɔ si ku ɖe “Mawu fe gbɔgbɔ” ŋu; Yosua 1:8, “gbe blewu.”
“Agate ŋu afia” Enye mɔ bubu siwo nu woagate ŋu aɖe nyaawo gɔme le wòasɔ gake wòaɖe gɔmesese bubu afia.—1 Mose 21:6, “ako nu kplim”; Zakariya 14:21, “Kanaantɔ.”
“Egɔmeɖeɖe tẽe” Enye gɔmesese si le Hebrigbe, Aramgbe alo Helagbe me nyawo ŋu tẽe la gɔme ɖeɖe nya-ɖe-nya-nu.—1 Mose 30:22, “wòna wòfɔ fu”; 2 Mose 32:9, “dzimesesẽtɔwoe.”
Gɔmesesea kple numeɖeɖe bubuwo Ŋkɔwo gɔme ɖeɖe (1 Mose 3:17, “Adam”; 2 Mose 15:23, “Mara”); nuwo fe kpekpeme kple dzidzeme vovovoawo (1 Mose 6:15, “abɔklugui”); ame si alo nu si tefe wozã ŋkɔtefenɔnya ɖo (1 Mose 38:5, “Enɔ”); wokɔ nya aɖewo me le Megbenyawo kple Nya Tɔxɛwo Gɔmeɖefe.—1 Mose 37:35, “Tsiẽfe”; Mateo 5:22, “Gehena.”
Biblia me nya vevi aɖewo dze le akpa si wotsɔ dze Biblia sia gɔmee, si fe tanyae nye “Mawu Ƒe Nya La Me Nya Vevi Aɖewo” la me. Akpa bubu siwo kplɔ afi si Biblia me nyawo wu enu ɖo ye nye “Biblia-gbalẽwo Ŋuti Nuŋlɔɖi,” “Biblia Me Nyawo Dife,” kple “Biblia Me Nya Tɔxɛwo Gɔmeɖefe.” Nya Tɔxɛwo Gɔmeɖefea kpena ɖe nuxlẽla ŋu wòsea ale si tututu wozã nya tɔxɛ aɖewo le Biblia mee la gɔme. Nyati siwo dze le Megbenyawo A la mee nye: “Biblia Gɔme Ðeɖe Ŋuti Mɔfiamewo,” “Nu Siwo Ðe Dzesi Le Biblia Gɔmeɖeɖe Sia Ŋu,” “Ale Si Biblia Wɔ Va Ka Mía Si,” “Ale Si Wozã Mawu Ƒe Ŋkɔa Le Hebri Ŋɔŋlɔawo Me,” “Ale Si Wozã Mawu Ƒe Ŋkɔa Le Kristotɔwo Ƒe Hela Ŋɔŋlɔawo Me,” “Nyatakakaɖaka: Nyagblɔɖilawo Kple Fia Siwo Nɔ Yuda Kple Israel,” kple “Nu Ðedzesi Siwo Dzɔ Le Yesu Ƒe Anyigbadzigbenɔnɔ Me.” Le akpa si nye Megbenyawo B gome la, anyigbatatawo, nyatakakaɖakawo kple nya bubu siwo aɖe vi na ame siwo léa fɔ ɖe Biblia sɔsrɔ̃ ŋu la dze le afi ma.
Le Biblia la ŋutɔ me la, míetò nya siwo le ta ɖe sia ɖe me la ɖe eme, eye míeŋlɔ mawunyakpukpuiawo kpe ɖe wo ŋu tsɔ dze Biblia gbalẽ ɖe sia ɖe gɔmee, ale be nuxlẽla nakpɔ nya vevi siwo le agbalẽ ma me la do ŋgɔ. Titinanuŋɔŋlɔwo le axa ɖe sia ɖe fe titina eye wofia asi mawunyakpukpui bubu siwo do fome kple kpukpui aɖe le axa ma.


text:
Lɛta Si Tso Dɔdzikpɔha La Gbɔ
Hati Fiaɖufegbefãɖela Lɔlɔ̃tɔ:
TSƆE be wò hã ènɔ Brooklyn Betel fomea me le Fiɖa ŋdi, October 2, 1914 dzi. Ènɔ anyi ɖe nɔwòfe le kplɔ̃ ŋu le ŋdinuɖufea hele Nɔviŋutsu C. T. Russell fe vava lalam. Kasia, Nɔviŋutsu Russell ye nye ema ʋu ʋɔa hege ɖe eme. Abe ale si wòwɔna ɣesiaɣi ene la, etɔ sẽe eye wòtsɔ dzidzɔ do gbe na Betel fomea be: “Ŋdi na mi katã.” Gake hafi wòayi aɖanɔ anyi ɖe enɔfe la, esi akpe heɖe gbefã dzidzɔtɔe be: “Dukɔwo Ƒe Azã la wu enu; wofe fiawo fe ŋkekewo vɔ.” Nya siawo na nèkpɔ dzidzɔ ale gbegbe, elabena ɣeyiɣi didi aɖee nye ema nènɔ mɔ kpɔm na ɣeyiɣi vevi ma. Dzidzɔnya sia na mia kple Betel fomea me tɔ susɔeawo katã mietsɔ dzidzɔ si akpe kplokplokplo etefe mekɔ o.
Ƒe gbogbo aɖewoe nye esia va yi tso esime Nɔviŋutsu Russell gblɔ nya ʋãme mawo. Nu kawoe Fiaɖufea wɔ tso ɣemaɣi va se ɖe fifia? Wosɔ gbɔ ale gbegbe! Yehowa to Fiaɖufea dzi le asi trɔm le efe amewo ŋu hele hehe nam wo vivivi, si wɔe be wodzi ɖe edzi tso ame akpe ʋɛ siwo wonye le fe 1914 me dzi va ɖo miliɔn adre kple afã kple edzivɔwo fifia. Mɔ kawo nue hehe sia le vi ɖem na wò ŋutɔ le?
Egbea, míesenɛ mía nɔvi aɖewo gblɔna be, “Yehowa fe dzifotasiaɖam la le zɔ ɖem!” eye esia nye nyatefe. Gake ne míagblɔe ŋutɔŋutɔ la, tso fe 1914 me la, dzifotasiaɖam sia, si le tsitre ɖi na Yehowa fe habɔbɔa fe akpa si womekpɔna kple ŋku o la, le du dzi sesĩe ŋutɔ, eye míakpɔ esia fe kpeɖodzi le agbalẽ sia me. Esi Fiaɖufegbefãɖelawo di be yewoaɖe gbefã nya nyuia le xexea me godoo ta la, wozã mɔnu vovovowo le dɔ sia wɔwɔ me, siwo dometɔ aɖewoe nye nyadzɔdzɔgbalẽwo, gbɔlɔlɔwo, fotoɖeɖefiawo, ɖaseɖigbalẽviwo, agbafomɔ̃wo, radiowo, kple Internet hã.
Yehowa le yayram ɖe dɔa dzi eye fifia, míete ŋu le Biblia srɔ̃gbalẽ dzeaniwo tam ɖe gbegbɔgblɔ siwo wu 670 me hemaa wo na amewo femaxee. Lɔlɔ̃nu faa dɔwɔla geɖewo tsɔ wo ɖokuiwo na faa hele asi kpem ɖe Fiaɖufe Akpatawo, Takpexɔwo, kple alɔdzedɔwɔfewo tutu ŋu le dukɔ deŋgɔwo kple dukɔ madeŋgɔwo siaa me. Eye ne afɔkuwo dzɔ la, lɔlɔ̃ ʋãa mía nɔviŋutsu kple nɔvinyɔnuwo wotsona kpla ɖanaa kpekpeɖeŋu le nuto siwo me afɔkua dzɔ le hetoa esia dzi ɖenɛ fiana be yewotrɔna “dzɔa ame nɔvi le hiã me” vavã.
Osɔfowo kple tsitretsiɖeŋula bubuwo dina ɣeaɖewoɣi be ‘yewoazã se atsɔ awɔ fu’ mí, gake edoa ŋusẽ míafe xɔse ŋutɔ ne míekpɔe be enuenu la, ɖeko wofe tsitretsiɖeŋu siawo “na be nya nyui la va ɖe zɔ yi ŋgɔ boŋ.”
Bubue wònye na mí be míele dɔ wɔm aduadu kpli mi hati “afemesubɔviwo.” Ka ɖe edzi be míelɔ̃ mia dometɔ ɖe sia ɖe vevie. Míele gbe dom ɖa be agbalẽ sia me nyawo nakpe ɖe ŋuwò nàgade asixɔxɔ gbɔgbɔmedomenyinu si su asiwò la ŋu ɖe edzi fifia wu tsã.
Míeɖo míafe lɔlɔ̃gbedonamewo ɖe wò
Nɔviwòwo,
Yehowa Ðasefowo fe Dɔdzikpɔha


text:
Esiae Nye Míafe Tadeagufe!
“Ŋuʋaʋã ɖe wò afe la ŋu abi le menye abe dzo ene.”—YOHANES 2:17.
HADZIDZI: 127, 118
1, 2. (a) Tefe kawoe Yehowa subɔlawo de ta agu nɛ le le blema? (b) Aleke Yesu wɔ nu ɖe Yehowa fe gbedoxɔ si nɔ Yerusalem ŋu? (d) Nu kawo mee míadzro le nyati sia me?
TADEAGUƑE aɖe koŋ nɔ Mawu subɔla siwo nɔ anyi le blema kple esiwo li egbea siaa si. Le kpɔɖeŋu me, esi Abel sa vɔ na Yehowa la, anɔ eme be vɔsamlekpui si wòɖi dzie wòsa vɔa le. (1 Mose 4:3, 4) Noa, Abraham, Isak, Yakob kple Mose siaa ɖi vɔsamlekpuiwo. (1 Mose 8:20; 12:7; 26:25; 35:1; 2 Mose 17:15) Hekpe ɖe eŋu la, Yehowa de se na Israel-viwo be woatu avɔgbadɔ na ye. (2 Mose 25:8) Emegbe wotu gbedoxɔ be wòanye tadeagufe. (1 Fiawo 8:27, 29) Esi Mawu fe amewo trɔ gbɔ tso aboyo me le Babilon la, wokpea ta edziedzi le fufofewo. (Marko 6:2; Yohanes 18:20; Dɔwɔwɔwo 15:21) Eye Kristotɔ gbãtɔwo kpena le amewo fe afewo me. (Dɔwɔwɔwo 12:12; 1 Korintotɔwo 16:19) Egbea Yehowa fe ame siwo le xexea me godoo kpena le Fiaɖufe Akpata akpe geɖewo me srɔ̃a nu tso Yehowa ŋu hesubɔnɛ.
2 Yesu de bubu gã aɖe Yehowa fe gbedoxɔ si nɔ Yerusalem ŋu. Ale si gbegbe Yesu lɔ̃ gbedoxɔa na efe nusrɔ̃lawo ɖo ŋku nya si hakpalaa gblɔ dzi be: “Ŋuʋaʋã ɖe wò afe ŋu le bibim le menye abe dzo ene.” (Psalmo 69:9; Yohanes 2:17) Fiaɖufe Akpata la menye “Yehowa fe xɔ” abe ale si tututu wònɔ le Yerusalem gbedoxɔa gome ene o. (2 Kronika 5:13; 33:4) Ke hã, ele be míawo hã míade bubu gã míafe tadeagufewo ŋu. Le nyati sia me la, míadzro Biblia fe mɔfiame siwo akpe ɖe mía ŋu míanya ale si wòle be míawɔ nui le míafe Fiaɖufe Akpatawo me, ale si míalé be na tefe siawo kple ale si míakpe asi ɖe wo tutu ŋu la me. *—Kpɔ etenuŋɔŋlɔa.
MÍEDEA BUBU MÍAƑE KPEKPEWO ŊU
3-5. Nu kae nye Fiaɖufe Akpata, eye aleke wòle be míabu kpekpeawoe?
3 Fiaɖufe Akpata ye nye tefe si koŋ tadeagula vavãwo kpena le dea ta agu na Yehowa le nuto ɖe sia ɖe me. Mawu fe nunana nyui aɖee kpekpeawo nye, eye wokpena ɖe mía ŋu míedoa ŋusẽ fomedodo si le mía kplii dome. Efe habɔbɔa naa mɔfiame kple dzidefoname siwo míehiã la mí le kpekpeawo me. Le nyatefe me la, bubu gã wònye na mí be Yehowa kple Via kpea mí be míaɖu nu le “Yehowa fe kplɔ̃” ŋu kwasiɖa sia kwasiɖa. (1 Korintotɔwo 10:21) Mele be míaŋlɔ be gbeɖe o be amekpekpe tɔxɛ ye esia nye.
4 Yehowa na eme kɔ na mí nyuie be yedi be míanɔ kpekpeawo dem ne míasubɔ ye ahade dzi fo na mía nɔewo. (Xlẽ Hebritɔwo 10:24, 25.) Le bubu gã si míedea Yehowa ŋu ta la, mele be míada kpekpeawo fu le nu siwo mehiã vevie ŋutɔŋutɔ o ta o. Ne míedzrana ɖo ɖe kpekpeawo ŋu hedina vevie be míakpɔ gome le wo me la, esia ɖenɛ fiana be míekpɔa ŋudzedze ɖe wo ŋu.—Psalmo 22:22.
5 Ale si míewɔa nui le kpekpeawo me kple ale si míeléa be na míafe Fiaɖufe Akpatawo ɖenɛ fiana nenye be míedea bubu Yehowa ŋu. Esi Yehowa fe ŋkɔ dzena le nuŋɔŋlɔ si le Fiaɖufe Akpatawo dzi la me zi geɖe ta la, míadi be míafe agbenɔnɔ nanye kafukafu na efe ŋkɔ la.—Tsɔe sɔ kple 1 Fiawo 8:17.
6. Nya kawoe amewo gblɔ tso míafe Fiaɖufe Akpatawo kple mí ame siwo kpea ta le afi ma ŋu? (Kpɔ nɔnɔmetata si le nyati sia fe gɔmedzedze.)
6 Ne míedea bubu míafe Fiaɖufe Akpatawo ŋu la, amewo dea dzesii. Le kpɔɖeŋu me, ŋutsu aɖe si le Turkey gblɔ be: “Nu si wɔ dɔ ɖe dzinyee nye ale si tefea le dzadzɛ eye nu sia nu le ɖoɖo nyui nu. Ame sia ame do awu hedzra ɖo nyuie, dzidzɔ le mo na wo, eye wodo gbe nam vividoɖeameŋutɔe. Ewɔ dɔ ɖe dzinye ale gbegbe.” Tso ekema dzi la, ŋutsu sia fe afɔ metsona le kpekpeawo me o, eye etefe medidi hafi wòxɔ nyɔnyrɔ o. Le Indonesia fe dugã aɖe me la, nɔviwo kpe nutoa me tɔwo, dudzikpɔlaa kple dumegã bubuwo be woava kpɔ yewofe Fiaɖufe Akpata yeyea. Ale si wotu xɔa wònya kpɔe kple ale si wotrɔ asi le eŋu kpakple sefofo siwo wodo ɖe tefea la katã wɔ dɔ ɖe dudzikpɔlaa dzi vevie. Egblɔ be: “Ale si akpata sia le dzadzɛ la ɖee fia be xɔsetɔ vavãwoe mienye.”
7, 8. Aleke míeɖenɛ fiana be míedea bubu Yehowa ŋu ne míele Fiaɖufe Akpata me?
7 Yehowa ye le mía kpem be míava fo fu, eya ta ale si míedoa awu hedzrana ɖo kple ale si míewɔa nui le afi ma la le vevie nɛ. Le esia ta míefoa asa na nu si gbɔ eme wɔwɔ. Togbɔ be womedea se kpaɖii na mí ɖe nu si wòle be míawɔ kple awu si tututu míado ŋu o hã la, míewɔa nu le afi ma alo doa awu abe afe mee míele ene o. Enye nyatefe be Yehowa di be mía kple ame siwo míekpe va Fiaɖufe Akpataa me la siaa míaɖe dzi ɖi le afi ma. Ke hã, mele be míawɔ naneke si ado vlo kpekpeawo le mɔ aɖeke nu o. Mele be míado awu siwo mele dzadzɛ o, alo ado awu ɖewoɖewoe o. Eye míenɔa nu ŋlɔm ɖo ɖe amewo le asitelefon dzi, nɔa dze ɖom, nɔa nu ɖum henɔa nu nom le kpekpeawo me o. Anyo be dzilawo nafia wo viwo be woaganɔ du fum alo anɔ fefem le Fiaɖufe Akpataa me o.—Nyagblɔla 3:1.
8 Esi Yesu kpɔ be amewo nɔ nu dzram le Mawu fe gbedoxɔa me la, dzi kui vevie eye wònya wo do goe. (Yohanes 2:13-17) Míawo hã ɖe míeyia Fiaɖufe Akpatawo me be míasrɔ̃ nu tso Yehowa ŋu ahade ta agu nɛ. Eya ta masɔ be míanɔ asitsanyawo kple dɔwɔnyawo gbɔ kpɔm le afi ma o.—Tsɔe sɔ kple Nehemiya 13:7, 8.
MÍEKPEA ASI ÐE FIAÐUƑE AKPATAWO TUTU ŊU
9, 10. (a) Aleke Yehowa fe amewo wɔna tua Fiaɖufe Akpatawo, eye nu kae do tso eme? (b) Aleke Yehowa fe habɔbɔa le kpekpem ɖe hame siwo si ŋutete mele be woawo ŋutɔ natu Fiaɖufe Akpatawo o ŋu?
9 Yehowa fe ame siwo le xexea me godoo wɔa dɔ sesĩe le Fiaɖufe Akpatawo tutu me. Lɔlɔ̃nu faa dɔwɔlawoe wɔa xɔawo fe tata, tunɛ, alo gbugbɔ ɖɔa wo ɖo, evɔ womexea fe na ame siawo o. Wofe veviedodonu wɔe be le fe 15 siwo va yi me la, míetu Fiaɖufe Akpata dzeani 28,000 sɔŋ le xexea me godoo, si fia be míetua akpata yeye abe 5 ene gbe sia gbe.
10 Yehowa fe habɔbɔa ɖoa lɔlɔ̃nu faa dɔwɔlawo ɖa be woatu Fiaɖufe Akpatawo le tefe siwo hiahiã le, eye míafe nudzɔdzɔwoe wotsɔna tunɛ. Míewɔna ɖe Biblia fe mɔfiame si nye be ame siwo si geɖe le nakpe ɖe ame siwo si nu ʋɛ le ŋu la dzi. (Xlẽ 2 Korintotɔwo 8:13-15.) Nu kae do tso esia me? Míetu Fiaɖufe Akpatawo na hame geɖe siwo si ŋutete mele be woawo ŋutɔ natui o.
11. Nya kawoe mía nɔvi aɖewo gblɔ tso wofe Fiaɖufe Akpata yeyea ŋu, eye aleke esia na nèse le ɖokuiwò me?
11 Nɔvi siwo le hame aɖe me le Costa Rica ŋlɔ bena: “Esi míetsi tre ɖe míafe Fiaɖufe Akpata yeyea ŋgɔ la, ɖeko wòwɔ na mí abe drɔ̃e kum míele ene! Gbɔgblɔ bu ɖe mí. Ŋkeke enyi pɛ koe míetsɔ tu míafe akpata si nya kpɔ ŋutɔ la hewu enu keŋkeŋ! Yehowa fe yayra, ɖoɖo nyui si efe habɔbɔa wɔ kple mía nɔvi lɔlɔ̃awo fe kpekpeɖeŋu ye na esia va eme. Nunana xɔasi aɖee míafe tadeagufe sia nye, kesinɔnue wònye tso Yehowa gbɔ na mí. Míele dzidzɔ kpɔm ɖe eŋu ale gbegbe.” Enyea dzidzɔ na mí be míase ale si mía nɔviwo le akpe dam na Yehowa ɖe nu siwo wòwɔ na wo la ta. Eye dzi dzɔa mí ŋutɔ be Fiaɖufe Akpata le mía nɔvi siwo le xexea fe akpa sia akpa si sum. Edze fãa be Yehowa le yayrawo dudum ɖe Fiaɖufe Akpatawo tutudɔa dzi, elabe ne wonya tu wo vɔ teti ko la, ame geɖe dzea kpekpeawo dede gɔme be yewoasrɔ̃ nu tso Yehowa ŋu.—Psalmo 127:1.
12. Aleke nàkpe asi ɖe Fiaɖufe Akpatawo tutu ŋu?
12 Nu kae nàwɔ atsɔ akpe asi ɖe Fiaɖufe Akpatawo tutu ŋu? Àte ŋu atsɔ ɖokuiwò ana le dɔa wɔwɔ me. Eye mí katã míate ŋu anɔ ga dzɔm be woatsɔ atu Fiaɖufe Akpatawo. Ne míewɔ nu sia nu si míate ŋui tsɔ kpe asi ɖe dɔ sia ŋu la, míekpɔa dzidzɔ si dona tso nunana me, eye vevietɔ wu la, míekafua Yehowa. Esia nye Mawu fe ame siwo nɔ anyi le Biblia ŋlɔɣi, siwo dzɔ nu tso dzi me faa be woatsɔ atu wofe tadeagufewo la, fe kpɔɖeŋu sɔsrɔ̃.—2 Mose 25:2; 2 Korintotɔwo 9:7.
MÍELÉA BE NA MÍAƑE FIAÐUƑE AKPATAWO
13, 14. Nya kae Biblia gblɔ si na míekpɔe be ele be míafe Fiaɖufe Akpatawo nanɔ dzadzɛ eye nuwo nanɔ ɖoɖo nu?
13 Yehowa nye Mawu dzadzɛ si le kɔkɔe. Enye Mawu si wɔa nu ɖe ɖoɖo nyui nu. Esia tae wòle be míalé be na míafe Fiaɖufe Akpatawo be woanɔ dzadzɛ eye nuwo nanɔ ɖoɖo nu. (Xlẽ 1 Korintotɔwo 14:33, 40.) Be míanɔ dzadzɛ ahanɔ kɔkɔe abe Yehowa ene la, ele be míana míafe tadedeagu, nu siwo ŋu míebuna kple míafe agbenɔnɔ nanɔ dzadzɛ. Ele be míafe ameti bliboa hã nanɔ dzadzɛ.—Nyaɖeɖefia 19:8.
14 Ne míafe Fiaɖufe Akpatawo le dzadzɛ eye nuwo le ɖoɖo nu la, míekpea amewo na míafe kpekpeawo dzidzɔtɔe. Eye amewo kpɔnɛ be míenɔa agbe ɖe nya si míeɖea gbefãe ku ɖe xexe yeye dzadzɛ si gbɔna ŋu la nu. Woade dzesii hã be Mawu kɔkɔe si le dzadzɛ, ame si atrɔ anyigbaa wòazu paradiso dzeani aɖe la subɔm míele vavã.—Yesaya 6:1-3; Nyaɖeɖefia 11:18.
15, 16. (a) Nu ka tae menɔa bɔbɔe ɣesiaɣi be míana Fiaɖufe Akpataa nanɔ dzadzɛ o? Gake nu ka tae wòle be míawɔe? (b) Ðoɖo kae wowɔ ɖe miafe Fiaɖufe Akpata me dzadzraɖo ŋu, eye mɔnukpɔkpɔ nyui kae su mía dometɔ ɖe sia ɖe si?
15 Amewo fe susu le dzadzɛnyenye ŋu le vovovo. Nu ka tae? Ate ŋu atso afi si wonɔ tsi gbɔ. Azɔ hã ame aɖewo le nuto siwo me ké alo ʋuʋudedi sɔ gbɔ ɖo, alo tefe siwo womedo mɔawo le o eye wo dzi nye ba ɖeɖe sɔŋ. Tefe aɖewo hã tsi meli o, eye atike siwo woatsɔ aklɔ nuwo mebɔ o. Gake afi ka kee míeɖale alo aleke kee nutoa me tɔwo bua dzadzɛnyenyee o, ele be míawo ya míana míafe Fiaɖufe Akpatawo nanɔ dzadzɛ eye nuwo nanɔ ɖoɖo nu ɣesiaɣi. Elabena afi siae míedea ta agu na Yehowa le.—5 Mose 23:14.
16 Be míafe Fiaɖufe Akpatawo nanɔ dzadzɛ ale si wòanya wɔe la, ehiã be míawɔ ɖoɖo ɖe eŋu. Hamemetsitsiwo wɔa ɖoɖo si dzi hamea azɔ ɖo eye wokpɔa egbɔ be atike siwo woatsɔ aklɔ nuwo kple dɔwɔnuwo li. Hamemetsitsiwo xɔa ŋgɔ be woawɔ dɔa nyuie. Nanewo li wòle be míawɔ le kpekpe ɖe sia ɖe megbe, gake ɖewo hã li míawɔ le ɣeyiɣi ɖoɖi aɖewo dzi. Mɔnukpɔkpɔ nyui aɖee wònye na mí katã be míakpe asi ɖe beléle na Fiaɖufe Akpataa ŋu.
MÍEDZRAA FIAÐUƑE AKPATA LA ÐO
17, 18. (a) Nu kae míesrɔ̃ tso ale si Yehowa fe amewo ɖɔ gbedoxɔa ɖo le blema la me? (b) Nu ka tae wòle be míanɔ nu siwo gblẽ le míafe Fiaɖufe Akpata ŋu dzram ɖo kaba?
17 Míedzraa nu sia nu si gblẽ le Fiaɖufe Akpataa ŋu ɖo be wòanɔ nɔnɔme nyui me ɣesiaɣi. Esiae Yehowa subɔla siwo nɔ anyi le blema la wɔ. Le kpɔɖeŋu me, le Yuda Fia Yehoas fe dziɖuɣi la, dukɔ la dzɔ ga na gbedoxɔa ŋu dɔwo. Eye fia la gblɔ na nunɔlawo be woazã ga la atsɔ aɖɔ afe la fe gbagbãfe ɖe sia ɖe ɖo. (2 Fiawo 12:4, 5) Ƒe 200 kple edzivɔ megbe la, Fia Yosiya hã zã gbedoxɔ me nudzɔdzɔ tsɔ xe fe na dɔwɔlawo be woadzra afe la ɖo.—Xlẽ 2 Kronika 34:9-11.
18 Alɔdzekɔmiti aɖewo de dzesii be ame siwo le wofe dukɔa me dometɔ akpa gãtɔ metsia dzi ɖe beléle na xɔwo kple dɔwɔnuwo be woanɔ nɔnɔme nyui me ŋu o. Ðewohĩ esi ame ʋɛ aɖewo koe nya dɔa ŋu le dukɔa me tae. Alo anye be ga meli woatsɔ axe wo ɖɔɖɔɖo ŋu fewo o. Gake ne míedzraa nu siwo gblẽ le Fiaɖufe Akpataa ŋu ɖo kaba o la, manɔ nɔnɔme nyui me o eye amewo ade dzesii. Manye ɖaseɖiɖi nyui na wo o. Ne mí katã míetsɔa ɖe le Fiaɖufe Akpataa dzadzraɖo me la, míekafua Yehowa eye míegblẽa ga si mía nɔviwo dzɔ wotsɔ tu xɔa na mí la dome o.
19. Nu kae nàwɔ atsɔ ade bubu tefe si míedea ta agu na Yehowa le ŋu?
19 Fiaɖufe Akpata nye xɔ si ŋu wokɔ na Yehowa. Menye ame alo hame ɖeka aɖe tɔe o. Abe ale si míedzro eme le nyati sia me ene la, Biblia fe mɔfiamewo dzi wɔwɔ akpe ɖe mía ŋu be nɔnɔme nyuitɔ nanɔ mía si ku ɖe tefe siwo míedea ta agu na Mawu le ŋu. Esi míedea bubu Yehowa ŋu ta la, míedea bubu míafe kpekpewo kple Fiaɖufe Akpataa siaa ŋu. Edzɔa dzi na mí be míadzɔ ga be woatsɔ atu Fiaɖufe Akpatawo, eye míekua kutri léa be na wo be woanɔ dzadzɛ. Abe Yesu ene la, ŋuʋaʋã ɖe míafe tadeagufe, afi si míesubɔa Yehowa le, ŋu bina le mía me abe dzo ene, eye míedea bubu gã eŋu.—Yohanes 2:17.
^ mm. 2 Fiaɖufe Akpatawo koŋ ŋue míafo nu tsoe le nyati sia me. Gake mɔfiame siwo le afi sia ku ɖe Takpexɔwo kple tefe bubu siwo míekpena le hena Yehowa subɔsubɔ hã ŋu.


text:
Biblia Me Biabiawo Ƒe Ŋuɖoɖowo
Nu ka tae wòle be míaɖo ŋku Yesu fe kua dzi?
Yesu fe kua ye nye nudzɔdzɔ vevitɔ le ŋutinya me—nu si tae nye be, ɖe wòku be yeana amegbetɔwo fe agbe naganɔ abe ale si wònɔ le gɔmedzedzea me ene. Esi wowɔ amegbetɔwo la, nu gbegblẽ wɔwɔ fe didi menɔ wo me o, eye womewɔ wo hã be woadze dɔ alo woaku o. (1 Mose 1:31) Ke hã, ame gbãtɔ, Adam, ye na nu vɔ̃ va xexea me. Gake Yesu tsɔ efe agbe sa vɔe be yeaɖe mí tso nu vɔ̃ kple ku si me.—Xlẽ Mateo 20:28; Romatɔwo 6:23.
Mawu lɔ̃ mí ale gbegbe be wòdɔ Via ɖo ɖe anyigba dzi be wòava ku ɖe mía ta. (1 Yohanes 4:9, 10) Yesu gblɔ na eyomedzelawo be woanɔ wɔna bɔbɔe aɖe si me woazã abolo kple wain le la wɔm atsɔ anɔ ŋku ɖom yefe kua dzi. Ne míewɔnɛ alea fe sia fe la, míaɖee afia be míekpɔ ŋudzedze ɖe ale si gbegbe Mawu kple Yesu siaa lɔ̃ míi la ŋu.—Xlẽ Luka 22:19, 20.
Ame kawoe dze aɖu abolo la ahano wain la?
Esime Yesu gblɔ na efe nusrɔ̃lawo be woanɔ ŋku ɖom yefe kua dzi la, efo nu tso nubabla aɖe hã ŋu. (Mateo 26:26-28) Nubabla sia ʋu mɔnukpɔkpɔ ɖi na efe nusrɔ̃lawo kple eyomedzela bubu aɖewo be woava zu fiawo kple nunɔlawo akpe ɖe Yesu ŋu le dzifo. Togbɔ be ame miliɔn geɖe ye dea Yesu fe ku fe ŋkuɖodziwɔnaa tefe hã la, ame siwo le nubabla ma me koe ɖua aboloa henoa wain la.—Xlẽ Nyaɖeɖefia 5:10.
Ƒe 2,000 kloe ye nye esia Yehowa le ame siwo ava zu fiawo la tiam. (Luka 12:32) Ame siawo fe xexlẽme le sue ne wotsɔ wo sɔ kple ame siwo anɔ agbe tegbee le anyigba dzi.—Xlẽ Nyaɖeɖefia 7:4, 9, 17.


text:
Alɔdzedɔwɔfe Kple Tsaɖiɖi Ŋuti Nyatakakawo
Míele kpewòm dzidzɔtɔe be nàva ɖi tsa le míafe alɔdzedɔwɔfewo kple agbalẽtafewo. Kpɔ alɔdzedɔwɔfeawo kple tsaɖiɣiwo.
France
2 rue Saint-Hildevert
27400 LOUVIERS
FRANCE
+33 2-32-25-55-55
Tsaɖiɖi
Dzoɖa va se ɖe Fiɖa
Ŋdi ga 9, ga 10 kple ŋdɔ ga 2
Tsaɖiɖia axɔ gafofo 2
Nu Ðedzesiwo
Míeɖea Biblia-srɔ̃gbalẽwo gɔme ɖe gbegbɔgblɔ ene me. Míekpɔa Yehowa Ðasefo siwo le France kple Franseawo fe dutaduwo me (Guadeloupe, Martinique, French Guiana, La Réunion, Mayotte, Saint Pierre kple Miquelon) fe dɔwo dzi.


text:
Wowɔ Dɔ Kple Yehowa Ðasefowo Le Warwick
Ale si Yehowa Ðasefowo tsɔ wo ɖokuiwo na faa le asi kpem ɖe xɔtudɔ si le edzi yim le Warwick ŋu la wɔ nuku na ame geɖe. Dɔwɔfe aɖe si de dzifoxɔliamɔ̃awo fe amegã gblɔ na dɔwɔlawo dometɔ ɖeka be: “Dɔ siwo gbegbe wɔm mia tɔwo lea wɔ nu ku ŋutɔ. Egbea ame geɖe melɔ̃na be yewoawɔ dɔ eye womaxe fe aɖeke na yewo o.”
Esi afetɔ sia kple ame bubuwo se be ame siwo va le dɔ wɔm le Yehowa Ðasefowo fe xexea me katã fe dɔwɔfe gã si tum wole le Warwick, New York, dometɔ akpa gãtɔ nye lɔlɔ̃nu faa dɔwɔlawo la, wobu be Ðasefo siwo le nutoa me koe ava nɔ dɔ wɔm le kwasiɖanuwuwuwo. Ewɔ nuku na wo esi wokpɔ ame siwo tso dukɔa fe akpa vovovowo, eye woɖe asi le wofe dɔwɔɖuiwo ŋu va le asi kpem ɖe dɔa ŋu hena ɣleti alo fe geɖe.
Kaka fe 2015 nawu enu la, Ðasefo lɔlɔ̃nu faa dɔwɔla siwo ade 23,000 sɔŋ ye wɔ dɔ kple United States Betel fomea me tɔ aɖewo le Warwick xɔtufea. Tsɔ kpe ɖe eŋu la, wohaya xɔtudɔwɔla siwo ade 750, siwo menye Yehowa Ðasefowo o, wowɔ dɔ le afi ma be dɔa nate ŋu awu enu ɖe game dzi. Nu siwo tefe xɔtudɔwɔla siawo kpɔ esi wowɔ dɔ ɖekae kple Yehowa Ðasefowo la wɔ dɔ ɖe wo dometɔ geɖe dzi ŋutɔ.
Wowɔa Dɔ Le Ŋutifafa Me
Dɔwɔfe aɖe si wɔa fesrewo kple xɔ ŋu dɔ bubuwo dzikpɔla gblɔ be: “Nɔnɔme nyui siwo Ðasefoawo ɖe fia la wɔ nuku na míafe dɔwɔvi siwo katã wɔ dɔ kpli wo. Ema koŋ tae mía dometɔ geɖe míedi be míayi edzi awɔ dɔ le afi sia.”
Dɔwɔfe bubu aɖe hã fe dɔwɔlawo va kpe asi ɖe xɔdɔmewo tutu ŋu. Esi dɔwɔfe ma fe dɔwo wu enu la, dɔwɔlaawo dometɔ etɔ̃ ɖoe be yewoayi edzi awɔ dɔ le Warwick. Eya ta woɖe asi le dɔ ŋu le dɔwɔfe ma heva dze dɔwɔwɔ na dɔwɔfe bubu si gakpɔtɔ le dɔ wɔm le afi ma.
Kristotɔwo fe nɔnɔme nyui siwo Ðasefoawo ɖe fia kpɔ ŋusẽ nyui ɖe dɔwɔlawo dometɔ aɖewo dzi. Ŋutsu aɖe wɔ dɔ na dɔwɔfe si ɖo gɔmeɖoanyi na xɔawo. Esi wòwɔ dɔ le Warwick ɣleti aɖewo megbe la, srɔ̃a kpɔe be ale si wòfoa nu kple ale si wòwɔa nu le afe me la trɔ kura. Nyɔnua tsɔ dzidzɔ gblɔ be: “Ei, ame te ŋu trɔna alea!”
“Ðasefo Nyɔnuawo Le Vava Ge”
Ðasefo siwo wɔa dɔ le xɔtudɔwɔfea dometɔ geɖe nye nyɔnuwo. Wokua bɔsuwo, dzraa xɔwo me ɖo, eye wowɔa ɔfis dɔwo hã. Gake menye emawo koe o, wo dometɔ aɖewo fiaa mɔ ʋuwo, kua katapilawo, tsiãa Internet kawo, wɔa tsi dzodzo tofewo, wɔa dɔ le gliwo ŋu, dea pɔmpiwo, eye wowɔa kɔnkreti dɔwo hã. Wowɔa dɔ sesẽ ŋutɔ.
Xɔgbala aɖe si menye Ðasefo o de dzesii be ne Ðasefo ŋutsuwo kple wo srɔ̃wo ɖi le ʋu me yina xɔtufea la, woléa wo nɔewo fe asi. Ema wɔ dɔ ɖe edzi. Ekpɔe be nyɔnuawo hã doa vevie nu le dɔa wɔwɔ me. Egblɔ be: “Àte ŋu abui gbã be ɖeko nyɔnuawo kplɔ wo srɔ̃wo ɖo ko. Gake ne dɔ ɖo edzi la, wowɔnɛ ŋutɔ! Mewɔ dɔ le xɔtufe geɖe le New York City, gake nyemekpɔ naneke tefe alea kpɔ o.”
Le fe 2014 kple 2015 fe vuvɔŋɔli la, xexea me fa wu gbɔgblɔ, eya ta adzro ame be yeanɔ xɔ me tsɔ wu be yeanɔ vuvɔa nu le gota ŋkeke bliboa anɔ dɔ wɔm. Ðasefo aɖe si ŋkɔe nye Jeremy, eye wònye xɔtudɔa dzikpɔlawo dometɔ ɖeka gblɔ be: “Le ŋkeke siwo dzi vuvɔa nu sẽna ŋutɔ la, dɔwɔla siwo ɖoa xɔwo gɔme anyi fe amegã ɖeka va bianam be, ‘Miafe Ðasefo nyɔnuawo le vava ge etsɔa?’
“‘Ɛ̃.’
“‘Esiwo nɔa gota nɔ mɔ fiam ʋuwo hã?’
“‘Ɛ̃.’
“Egblɔ emegbe be yegblɔna na yefe dɔwɔlawo be ele be woava dɔme elabe Ðasefo nyɔnuawo gɔ̃ hã le vava ge!”
Dɔa Dzɔ Dzi Na Bɔsukulawo
Wohaya bɔsukula siwo wu 35 be woanɔ lɔlɔ̃nu faa dɔwɔlaawo kɔm tso wofe nɔfewo va Warwick.
Gbe ɖeka hafi woadze mɔ la, ʋuawo dometɔ ɖeka kula tso dze ŋgɔ ame siwo le ʋua me. Egblɔ be, “Mi Ðasefowo kɔkɔ yi dɔme dzɔa dzi nam ŋutɔ. Meɖe kuku miɖo e-mail ɖe nye dɔtɔ miagblɔ nɛ be wòana manɔ miawo ɖeɖe ko kɔm. Miefia nu geɖem tso Biblia ŋu. Hafi míado go la, nyemenya Mawu fe ŋkɔ o, eye nyemenya be paradiso aɖeke ava anyigba dzi o. Fifia nyemegavɔ̃a ku hã o. Edzɔ dzi nam ŋutɔ be mɔnukpɔkpɔ nyui sia su asinye. Gbe si gbe nyemayi dɔme o la, miakpɔm le Fiaɖufe Akpata me.”
Ðasefo aɖe si ŋkɔe nye Damiana, si wɔ dɔ le Warwick xɔtufea, gblɔ be: “Esi míeɖo ʋua gbe ɖeka la, míafe ʋukulaa gblɔ na mí be nya aɖe le ye si na mí. Egblɔ be Ðasefo siwo katã yekɔna yia míafe xɔtudɔwɔfe vovovo siwo le New York gakɔna wo gbɔnae la ade 4,000 sɔŋ. Efe numenya aɖewoe nye esi: ‘Gbagbãfewo le ame sia ame ŋu, gake mieŋea aɖaba fua mia nɔewo fe gbɔdzɔgbɔdzɔwo dzi hewɔa dɔ aduadu. Esia wɔ dɔ ɖe dzinye ŋutɔ.’ Egblɔ hã be dzeɖoɖo kpli mí dzɔa dzi na ye.
“Esi wòwu efe nyaa nu la, Ðasefo siwo nɔ ʋua me la dometɔ ɖeka biae be, ‘Ne míele ha dzim la, edzɔa dzi na wòa?’
“Eko nu eye wògblɔ be, ‘Ɛ̃! Miate ŋu adzi ɖewo fifia laa. Míatsɔ 134 * lia adze egɔmea?’”
^ mm. 22 Hadzidzi 134 lia si le hadzigbalẽ si nye Midzi Ha Na Yehowa me fe tanyae nye “Kpɔ Ðokuiwò Le Xexe Yeyea Me.” Eku ɖe dzidzɔ si ame siwo anɔ Mawu fe xexe yeyea me akpɔ ŋu.


text: 35 Emegbe Mose yɔ Israel fe ha blibo la katã fo fu eye wògblɔ na wo be: “Se siwo Yehowa de be miawɔ wo dzi lae nye esi:+2 Ŋkeke ade miawɔ dɔ, ke ŋkeke adrelia nanɔ kɔkɔe na mi, dzudzɔ blibo fe sabat wònye na Yehowa.+ Ame sia ame si awɔ dɔ le edzi la, woawui.+3 Migado dzo le mia nɔfewo le Sabat ŋkeke la dzi o.”4 Mose gagblɔ na Israel fe ha blibo la be: “Se si Yehowa de lae nye esi:5 ‘Midzɔ nu na Yehowa.+ Ame sia ame si fe dzi ʋãe+ la, nadzɔ nu siawo na Yehowa: sika, klosalo, akɔbli,6 ka blɔtɔ, alẽfuka si wode ama aɖabɛ dzĩtɔe, ka dzĩ, ɖeti ɣi biɖibiɖi, gbɔ̃fu,+7 agbogbalẽ si wode ama dzĩi, nyogbalẽ kple akasiati,8 ami si woade akaɖigbɛ la me, balsam-mi si woatsɔ awɔ ami kɔkɔe la kple atike ʋeʋĩ+ la,9 oniks-kpe kple kpe xɔasi bubu siwo woaɖo ɖe kɔmewu+ la kple akɔtaɖonu+ la ŋu.10 “Ame siwo katã aɖaŋu le tagbɔ na+ le mia dome la, nava wɔ dɔ siwo katã Yehowa ɖo la;11 woawoe nye: avɔgbadɔ la kple efe agbadɔvɔ kpakple etamegbavɔ la, efe gaviwo, efe ʋufowo, efe xɔblatiwo, efe sɔtiwo kple efe anyinɔwo;12 Aɖaka+ la kple eŋu kpowo,+ nutunu+ la kple xɔmetsovɔ+ la;13 kplɔ̃+ la, eŋu kpowo kple eŋu nuwo katã, kple ŋkumeɖobolo+ la;14 akaɖiti+ la kple eŋu nuwo kpakple efe akaɖigbɛwo, kple akaɖigbɛmemi la;+15 dzudzɔdomlekpui+ la kple eŋu kpowo; ami kɔkɔe la kple atike ʋeʋĩ+ la; avɔgbadɔ la fe mɔnuvɔ;16 numevɔsamlekpui+ la kple eŋu akɔbligaɖɔ la, eŋu kpowo kple eŋu nuwo katã; ze la kple efe zɔ;+17 avɔ si woatsɔ atɔ kpɔ ɖe xɔxɔnu+ la ŋu, efe kpɔtiwo kple efe anyinɔwo; xɔxɔnu la fe mɔnuvɔ la;18 avɔgbadɔ la fe tsyotiwo kple xɔxɔnu la fe tsyotiwo kple wo ŋu kawo;+19 awu siwo woalɔ̃ nyuie+ be woatsɔ awɔ subɔsubɔdɔ le kɔkɔefe la, awu kɔkɔeawo na nunɔla Aron,+ kple viaŋutsuwo fe awu siwo woado awɔ nunɔladɔwo.’”20 Azɔ Israel fe ha blibo la dzo le Mose ŋkume.21 Azɔ ame sia ame si fe dzi kple efe gbɔgbɔ ʋãe+ la, va dzɔ nu na Yehowa, be woatsɔ awɔ takpegbadɔ la fe dɔ kple eŋu nuwo katã kpakple awu kɔkɔeawo.22 Eye ŋutsuwo kple nyɔnuwo, ame sia ame si lɔ̃ tso dzi me faa la va. Wotsɔ atsyɔ̃ɖogɛwo, togɛwo, asigɛwo, nyɔnuwo fe atsyɔ̃ɖonuwo kple sikanuwo katã fomevi vɛ. Ɛ̃, ame sia ame dzɔ sika* na Yehowa.+23 Eye ame siwo katã si ka blɔtɔ, alẽfuka si wode ama aɖabɛ dzĩtɔe, ka dzĩ, ɖeti ɣi biɖibiɖi, gbɔ̃fu, agbogbalẽ siwo wode ama dzĩi kple nyogbalẽ le la, tsɔ wo vɛ.24 Ame siwo katã di be yewoadzɔ klosalo kple akɔbli la, dzɔ wo na Yehowa, eye ame siwo katã si akasiati le la tsɔe vɛ be woatsɔ awɔ nuawo ŋuti dɔ la.25 Eye nyɔnu siwo katã aɖaŋu le tagbɔ na+ la tsɔ wofe asiwo tre ɖeti, ka blɔtɔ, alẽfuka si wode ama aɖabɛ dzĩtɔe, ka dzĩ kple ɖeti ɣi eye wotsɔ wo vɛ.26 Eye nyɔnu siwo katã nya gbɔ̃fu tetre nyuie eye wofe dzi ʋã wo la, tre gbɔ̃fu.27 Eye tatɔwo tsɔ oniks-kpewo kple kpe xɔasi siwo woaɖo ɖe kɔmewua kple akɔtaɖonu la ŋu vɛ,+28 hekpe ɖe balsam-mi, akaɖigbɛmemi, ami si woatsɔ awɔ ami kɔkɔe+ la kple atike ʋeʋĩ+ la ŋu.29 Ŋutsu kple nyɔnu siwo katã fe dzi ʋã wo be woatsɔ nane avɛ hena dɔ blibo si Yehowa ɖo be woawɔ to Mose dzi la, tsɔ wo vɛ; Israel-viwo va na lɔlɔ̃nu faa nunanawo Yehowa.+30 Eye Mose gblɔ na Israel-viwo be: “Kpɔ ɖa, Yehowa tia Bezalel, si nye Uri vi, Hur vi, tso Yuda-to la me.+31 Mawu tsɔ efe gbɔgbɔ yɔe fũu eye wòna nunya, gɔmesese, sidzedze kple aɖaŋudɔwo katã fomevi wɔwɔ fe ŋutetee,32 ne wòanya ale si wowɔa aɖaŋudɔ vovovowo, ale si wowɔa sika, klosalo kple akɔbli ŋu dɔe,33 ale si woakpa kpe atsɔ ado atsyã na nuwo, kple ale si woakpa ati hena aɖaŋunu ɖe sia ɖe fomevi wɔwɔ.34 Eye wòdee dzi me na eya kple Oholiab,+ si nye Ahisamak si tso Dan-to la me fe vi, be woafia nu.35 Ede nunya wofe dzi me fũu,+ be woanya aɖaŋudɔwo wɔwɔ, aɖaŋuvɔlɔlɔ̃, be woanya ale si woatsɔ ka blɔtɔ, alẽfuka si wode ama aɖabɛ dzĩtɔe, ka dzĩ kple ɖeti ɣi biɖibiɖi alɔ̃ nui. Ŋutsu siawo awɔ dɔ ɖe sia ɖe fomevi, eye woawɔ aɖaŋudɔwɔnu vovovoawo.


text:
NYATI SI LE AKPAA DZI | ÀTE ŊU ASE BIBLIA GƆME
Ðe Woŋlɔ Biblia Be Woase Egɔme
Nyatefee wònye be Biblia tsi ŋutɔ. Ƒe nenie wòxɔ? Ƒe 3,500 aɖewoe nye esi va yi esime wodze Biblia-ŋɔŋlɔ gɔme le Titina Ɣedzefe. Ema anye Shang fiafomea fe dziɖuɣi le China eye anɔ abe fe alafa ewo ene do ŋgɔ na Buddha-subɔsubɔ fe gɔmedzedze le India.—Kpɔ aɖaka si nye “ Biblia Ŋuti Nyatakaka Veviwo.”
Agbe me biabia vevitɔwo fe ŋuɖoɖo fakɔnamewo le Biblia me
Hafi agbalẽ aɖe naɖe vi na amewo vavã la, ehiã godoo be woase egɔme eye emenyawo nasɔ ɖe wofe hiahiãwo nu. Nenema tututue Biblia le. Agbe me biabia vevitɔwo fe ŋuɖoɖo fakɔnamewo le eme.
Le kpɔɖeŋu me, ɖe nèbia ɖokuiwò kpɔ be, ‘Nu ka tae míele agbe ɖoa?’ Amegbetɔwo bu biabia sia ŋu fe akpe geɖe eye wogakpɔtɔ bua eŋu egbea kokoko. Ke hã, woate ŋu akpɔ ŋuɖoɖoa le Biblia fe agbalẽ gbãtɔ, si nye Mose Ƒe Agbalẽ Gbãtɔ, fe ta eve gbãtɔawo me. Le afi ma la, Biblia fe ŋutinyaa ka nya ta tso nu siwo dzɔ gbe aɖe gbe ʋĩi ke le “gɔmedzedzea” me, abe fe biliɔn geɖee nye esi va yi ene, la ŋu esi wòfo nu tso ale si xexe gbahooa, si me ɣletivihatsotsowo, ɣletiviwo kple anyigba siaa le la wɔ va dzɔ ŋu. (1 Mose 1:1) Eyome efo nu tso ale si wodzra anyigbaa dzi ɖo vivivi be agbe nanya nɔ le edzi, ale si wowɔ nu gbagbe vovovoawoe kple amegbetɔwo siaa kpakple taɖodzinu si tae wowɔ wo ɖo la ŋu.
ÐE WOŊLƆE BE WOASE EGƆME
Aɖaŋuɖoɖo siwo ɖea vi, siwo akpe ɖe mía ŋu míakpɔ míafe gbe sia gbe kuxiwo gbɔ la le Biblia me. Aɖaŋuɖoɖo mawo gɔme sese le bɔbɔe. Eye susu vevi eve tae wòle alea ɖo.
Gbãtɔe nye be, Biblia me nyawo le tẽe, wo me kɔ, eye wovivia ame nu. Womegblɔ nyawo abe gli tom wole ene o, ke boŋ Biblia fe ŋutinyawo ku ɖe nu siwo li ŋutɔŋutɔ kple nu siwo ka mí ŋu. Wozã nya siwo míezãna le nufofo me gbe sia gbe la tsɔ ɖe nu goglowo me be míate ŋu ase wo gɔme bɔbɔe.
Le kpɔɖeŋu me, Yesu zã nu siwo amewo nya nyuie, siwo ŋu dɔ wowɔna gbe sia gbe la tsɔ wɔ kpɔɖeŋu siwo gɔme sese le bɔbɔe be yeafia nu vevi siwo aɖe vi na wo la wo. Kpɔɖeŋu siawo dometɔ geɖe le efe nufiafia vevi si woyɔna be Todzimawunya la me. Eye efe nufiafia sia dze le Biblia-gbalẽ si nye Mateo fe ta 5 va se ɖe 7 lia me. Biblia ŋuti numeɖela aɖe yɔ nufiafia ma be “nufiamenufo vavã” esi wògblɔ be efe taɖodzinue nye be “wòafia mɔ mí ahaɖɔ mí ɖo, ke menye be wòana nyatakakawo nayɔ susu me na mí o.” Ðewohĩ àte ŋu axlẽ nya mawo le miniti 15 va ɖo 20 me, eye ale si gbegbe Yesu fe nyaawo gɔme sese le bɔbɔe evɔ wowɔa dɔ ɖe ame dzi la awɔ nuku na wò.
Susu evelia si tae Biblia gɔme sese le bɔbɔe ɖoe nye nyati si ŋu emenyawo ku ɖo. Menye glitotowo alo nyakpakpawoe le eme o. Ke boŋ abe ale si numekugbalẽ deŋgɔ aɖe ɖe emee ene la, emenyawo fe akpa gãtɔ “ku ɖe ame ŋkutawo kple dumevi dzrowo” kple wofe “hloluitsotsowo, mɔkpɔkpɔwo, kpododonuwo kpakple dzidzedzekpɔkpɔwo ŋu.” (The World Book Encyclopedia) Ele bɔbɔe be míakpɔe be ŋutinya mawo siwo ku ɖe amewo kple nudzɔdzɔ ŋutɔŋutɔwo ŋu eye nufiame veviwo le wo me la ka mí.—Romatɔwo 15:4.
ATE ŊU ASU AME SIA AME SI
Hafi nàte ŋu ase agbalẽ aɖe gɔme la, ele be wòanɔ gbe si nèse la me. Egbea, afi ka kee nèɖale o, eye dukɔ ka me tɔe nèɖanye o, anɔ eme be Biblia le gbe aɖe si nèse la me. Ðe esia mewɔ nuku ŋutɔ oa? Bu dɔ si gbegbe wòbia ŋu kpɔ.
Biblia-gɔmeɖeɖe. Hebrigbe, Aramgbe kple Helagbe mee woŋlɔ Biblia ɖo gbã. Eme kɔ fãa be ame ʋɛ aɖewo koe ate ŋu axlẽ Biblia le gbe mawo me. Eya ta gbegɔmeɖelawo tso wofe dzi blibo me ku kutri vevie ɖe egɔme ɖe gbe bubuwo me. Wofe kutrikukua wɔe be woɖe Biblia bliboa alo efe akpa aɖewo gɔme ɖe gbegbɔgblɔ siwo ade 2,700 me egbea. Esia fia be anyigbadzinɔlawo dometɔ 90 kple edzivɔ le alafa me ate ŋu axlẽ Biblia fe akpa aɖe ya teti le wo degbe me.
Biblia-tata. Le gɔmedzedzea me la, nu siwo tea ŋu nyunyɔna, abe lãgbalẽwo kple aflagbalẽwo ene, dzie woŋlɔ Biblia ɖo. Be woana emenyawo naka dzidzime bubuwo si la, ehiã be woatsɔ asi agbugbɔ aŋlɔe ɖe lãgbalẽ alo aflagbalẽ bubuwo dzi. Asinuŋɔŋlɔgbalẽ mawo xɔ asi ŋutɔ, eye ame ʋɛ aɖewo koe tea ŋu flea wo. Gake tso esime Gutenberg to agbalẽtamɔ̃ vɛ anɔ abe fe 550 ene ye nye esi va yi la, Biblia-tata kple emama va dzi ɖe edzi ŋutɔ. Akɔntabubu aɖe ɖee fia be, woma Biblia bliboa alo efe akpa aɖe biliɔn atɔ̃ kple edzivɔ sɔŋ.
Mawusubɔsubɔgbalẽ bubu aɖeke mede Biblia nu le go sia me o. Eme kɔ fãa be ɖe woŋlɔ Biblia be amewo nase egɔme. Ele eme be màte ŋu ase emenya ɖe sia ɖe gɔme bɔbɔe ya o. Ke hã kpekpeɖeŋu li. Afi kae nàkpɔ kpekpeɖeŋu le be nàse Biblia gɔme nyuie? Eye viɖe kae nàkpɔ tso eme? Míafo nu tso esiawo ŋu le nyati si kplɔe ɖo me.


text:
JW NYAKAKADƆWƆƑE
Ale Si Nàse Odiowo Le Roku Dzi
Odio fomevi geɖewo le akpa si nye Odio. Wonye hawo, dramawo kple Biblia xexlẽ fe dramawo.
(De Dzesii: Míetsɔ Roku 3 ʋunu zazã ŋuti mɔfiamewo kpe ɖe mɔfiame siawo ŋu. Wò Roku-ʋunu la ate ŋu ato vovo na esia vie.)
Zi akpa si nye Odio le JW Nyakakadɔwɔfea fe gɔmedzefe ne nàkpɔ odio fe fufofo siwo li. Zɔ ɖe mɔfiame siwo gbɔna dzi ne nàkpɔ odio siwo li eye nàfo esiwo nèdi be yease:
Ale Si Nàfo Odio Aɖe Ase
Ale Si Nàfo Odio Ƒe Ƒufofo Aɖe
Odiowo Ƒofo
Ale Si Nàfo Odio Aɖe Ase
Zã aŋutrɔvi siwo le Roku-ʋunua dzi nàtsɔ akpɔ nu siwo le akpa si nye Odio. Nyatakakaɖakavi aɖe dzena si me odio si dzi nutianua le la fe ŋkɔ kple ɣeyiɣi si wòaxɔ adze le.
Aŋutrɔvi Yidzi kple Aŋutrɔvi Yianyime: Zã wo nàtsɔ ayi odio fe fufofo bubu dzi. Odio fe fufofo si nètia fe ŋkɔ adze le odioa fe akpaa gbɔ.
Aŋutrɔvi Yimiame kple aŋutrɔvi Yiɖusime: Zã wo nàtsɔ akpɔ odio siwo le fufofo ɖeka me.
Aɖaŋuɖoɖo: Le aɖaka si me odio fe fufofo vovovoawo dze le fe tame le ɖusime la, àkpɔ xexlẽdzesi eve aɖewo siwo fia odio siwo le fufofoa me fe agbɔsɔsɔ kple esi dzi nèɖo la fe xexlẽdzesi.
Zi OK dzi nàtsɔ atiae eye Odio Ƒe Nyatakakaɖakavi aɖe adze. Àte ŋu awɔ nu siwo gbɔna dometɔ si nèdi:
Ƒoe: Ƒo odioa tso gɔmedzedze.
Tɔ Sẽe: Tɔ odio la fofo.
Yi Edzi: Gadze odio si fofo nètɔ sẽe la fofo tso afi si wòtɔ ɖo.
De Dzesii: Dɔwɔnua aɖo ŋku afi si odio la fo va ɖo ne Odio Ƒe Nyatakakaɖakavi la le ʋuʋu. Ne ènya tui ko la, magaɖo ŋku afi si odioa fo va ɖo la dzi o.
Ƒo Esiwo Katã Le Ƒufofo Sia Me: Afo odio siwo katã le fufofo si nèʋu la me, adze egɔme kple odio si le dzedzem tẽe la dzi.
De Dzesii: Odioawo adzudzɔ fofo ne efo esiwo katã le fufofoa me vɔ.
Ale Si Nàfo Odio Ƒe Ƒufofo Aɖe
Àte ŋu anɔ odioawo fom ɖekaɖeka, gake àte ŋu afo esiwo katã le fufofo ɖeka me ase. Ne èdi be yeawɔ esia la, zɔ ɖe mɔfiame siwo gbɔna la dometɔ ɖeka dzi:
Ƒo Esiwo Katã Le Ƒufofo Sia Me: Àkpɔ odio siwo nèdi be yeafo la le akpa si nye Odio.
Azɔ tia Ƒo Esiwo Katã Le Ƒufofo Sia Me. Ƒo Wo Katã: Tia esia le odio fe aɖakavia me ne wòafo esiwo katã le fufofoa me, adze egɔme kple odio gbãtɔ.
Ðe Sia Ðe Ko: Tia esia ne wòafo odioawo, gake mafo wo le ɖoɖo si nu wodze le la nu o.
De Dzesii: Ne efo ha siwo katã le fufofoa me fo vɔ la, adzudzɔ fofo.
Odiowo Ƒofo
Ne odioawo le fofom la, àte ŋu azã wò Roku-ʋunua atrɔ asi le wofe fofo ŋu:
Tɔ Sẽe: Tɔ odioa sẽe. Zi dzesi ma ke dzi ne wòayi efofo dzi.
Yi Ŋgɔgbe: Ayi ŋgɔ sekɛnd ʋɛ aɖewo.
Yi Megbe: Ayi megbe sekɛnd ʋɛ aɖewo.
Aɖaŋuɖoɖo: Lé ŋku ɖe kpevi nogoe si nɔa zɔzɔm le odiofonua dzi le odioa fe akpaa te la ŋu nànya afi si wòɖo.
Aŋutrɔvi Yiɖusime: Ayi odio si kplɔe ɖo dzi le fufofo ma me (alo àte ŋu atia Ðe Sia Ðe Ko hã, ne wòayi esiwo le ŋgɔ la dometɔ ɖe sia ɖe si eya ŋutɔ di la dzi).
Aŋutrɔvi Yimiame: Ayi odio si do ŋgɔ nɛ dzi le fufofo ma me (alo àte ŋu atia Ðe Sia Ðe Ko hã, ne wòayi esiwo do ŋgɔ nɛ la dometɔ ɖe sia ɖe si eya ŋutɔ di la dzi).
Yi Megbe Ƒe Dzesi: Atrɔ yi akpa si nye Odio la.


text:
AKPA 11
Yehowa Ðonɔ ’To Mìa?
Mawu senɔ mìwo ’gbedodoɖawo. 1 Piɛ 3:12
Yehowa ɖonɔ ’to egbedodoɖawo (Ehajiji Wema 65:2). Éji mɔ mìwo le nu mìwo jimɛ nyɔnwo nɔ ’ye.
Ŋgbedo egbeɖaɖa nɔ amɛɖe kpokpui sɔ zeto Yehowa nu o.
Mìatɛnŋ ado egbeɖaɖa yí abiɔ enu vovovowo. 1 Ʒan 5:14
Do ’gbeɖaɖa nɔ edro Mawu tɔ anyi wawa le nyigban ji shigbe lé enyi wawa le jeŋkwimɛ hannɛ.
Do ’gbeɖaɖa to Yesu ŋkɔ mɛ, asɔ dasɛ mɔ ’yekpɔ jijɔ so enu ci yí éwa nɔ ’ye nu.
Biɔ Yehowa mɔ yi le kpedo ’ye nu nɔ ’yeawa enu nywi. Àtɛnŋ agbe biɛ enuɖuɖu, edɔ, dɔnxu koɖo lanmɛsɛn mɛ nɔnɔ.


text:
MEGBENYAWO
1914—Ƒe Ðedzesi Aɖee Wònye le Biblia fe Nyagblɔɖi Me
BIBLIA nusrɔ̃viwo ɖe gbefã ɣeyiɣi didi aɖe do ŋgɔ na fe 1914 be nu ɖedzesi aɖewo adzɔ le fe ma me. Nudzɔdzɔ kawoe, eye kpeɖodzi kawoe li be fe 1914 nye fe vevi aɖe?
Abe alesi wòdze le Luka 21:24 ene la, Yesu gblɔ be: “Trɔ̃subɔlawo latu afɔ Yerusalem dzi, halase esime woawu trɔ̃subɔlawo fe ɣeyiɣi [dukɔwo fe ɣeyiɣi ɖoɖi, NW] la nu.” Yerusalem ye nye Yuda-dukɔa fe fiadu—afimae Fia Dawid fe fiafomea me tɔ siwo nɔ zia dzi la fe fiaɖufe nɔ. (Psalmo 48:2, 3) Gake fia siawo to vovo tso dukɔwo fe fiawo gbɔ. Esi wonye Mawu ŋutɔ tefenɔlawo ta la, wonɔ “Yehowa fe fiazikpui” dzi. (Kronika I, 29:23) Eyata Yerusalem nye kpɔɖeŋu na Yehowa fe dziɖulanyenye.
Gake aleke wòva dzɔe be ‘trɔ̃subɔlawo tu afɔ’ Mawu fe dziɖuɖu dzi, eye ɣekaɣie nusia dzɔ? Ƒe 607 D.M.Ŋ. mee esia dzɔ esime Babilontɔwo va tsrɔ̃ Yerusalem. Ame aɖeke meganɔ “Yehowa fe fiazikpui” la dzi o, eye fia siwo tso Dawid fe fomea me nu tso. (Fiawo II, 25:1-26) Ðe ‘woatu afɔ edzi’ tegbeea? Ao, elabena Xezekiel fe nyagblɔɖia gblɔ ku ɖe Yerusalem-fia mamlɛtɔ si nye Zedekiya ŋu be: “Woaɖe tablanu ɖa, eye woaɖe fiakuku ɖi. . . . Esia maganɔ anyi o, vaseɖe esime amesi tɔ wònye la nava, eye matsɔe nɛ.” (Xezekiel 21:31, 32) “Amesi tɔ wònye,” si dze axɔ Dawid fe fiakukuae nye Kristo Yesu. (Luka 1:32, 33) Eyata ‘afɔtutu edzi’ la awu enu ne Yesu zu Fia.
Ɣekaɣie nu vevi ma adzɔ? Yesu ɖee fia be Trɔ̃subɔlawo aɖu dzi hena ɣeyiɣi ɖoɖi aɖe. Nuŋlɔɖi si le Daniel ta 4 kpe ɖe mía ŋu be míanya ɣeyiɣi ma fe didime. Eku ɖe nyagblɔɖi me drɔ̃e aɖe si Babilon-fia Nebukadnezar ku la ŋu. Ekpɔ ati kɔkɔ aɖe si wolã. Efe takpoa magate ŋu adze o elabena wotsɔ gayibɔ kple akɔbli blae. Mawudɔla aɖe gblɔ be: ‘Vaseɖe esime azã adre nu nava yi nɛ.’—Daniel 4:7-13.
Le Biblia me la, wozãna ati tsɔ wɔa dziɖuɖu fe kpɔɖeŋu zi geɖe. (Xezekiel 17:22-24; 31:2-5) Eyata kpɔɖeŋutia lalã fia alesi wova tɔ te Mawu fe dziɖuɖu, si fia siwo nɔ Yerusalem nye kpɔɖeŋu na. Gake ŋutega la ɖee fia be ɣeyiɣi vi aɖe koe ‘afɔtutu Yerusalem’ dzi axɔ—vaseɖe “azã adre.” Ɣeyiɣi didi kae nye ema?
Nyaɖeɖefia 12:6, 14 ɖee fia be azã alo ɣeyiɣi etɔ̃ kple afã fe didimee nye “ŋkeke akpe ɖeka alafa eve kple blaade.” Eyata “azã adre,” alo ɣeyiɣi adre fe didime anye ema fe tefe eve, alo ŋkeke 2,520. Gake Trɔ̃subɔlawo medzudzɔ ‘afɔtutu’ Mawu fe dziɖuɖu dzi le Yerusalem tsɔtsrɔ̃ fe ŋkeke 2,520 pɛ ko megbe o. Eyata edze fã be ɣeyiɣi si didi wu ema ŋue nyagblɔɖi sia ku ɖo. Ne míetsɔ nya siwo le Mose IV, 14:34 kple Xezekiel 4:6 si gblɔ be “ŋkeke ɖeka nanye fe ɖeka” wɔ dɔe la, ekema “azã adre” la fe didime anye fe 2,520.
Ƒe 2,520 la dze egɔme le fe 607 D.M.Ŋ. fe October me, esime Babilontɔwo ɖu Yerusalem dzi eye woxɔ fianyenyea le fia siwo ɖu dzi le Dawid fe fomea me la si. Ɣeyiɣia wu enu le fe 1914 fe October me. Ɣemaɣi la, “trɔ̃subɔlawo fe ɣeyiɣi” la wu enu, eye woɖo Yesu Kristo wònye Mawu fe Fia si le dzi ɖum le dzifo. *—Psalmo 2:1-6; Daniel 7:13, 14.
Abe alesi tututu Yesu gblɔe ɖi ene la, nu dovoɖiname siwo dzɔ le xexeame godoo lae de dzesi efe “vava” alo anyinɔnɔ abe Fia ene le dzifo—esiawoe nye aʋawɔwɔ, dɔwuame, anyigbaʋuʋuwo, dɔvɔ̃wo. (Mateo 24:3-8; Luka 21:11) Nudzɔdzɔ siawo na kpeɖodzi sẽŋu aɖe mí be fe 1914 mee wodzi Mawu fe Fiaɖufe si le dzifo la vavã eye be nuɖoanyi vɔ̃ɖi sia fe “ŋkeke mamlɛawo” dze egɔme ɣemaɣi.—Timoteo II, 3:1-5.
^ mm. 4 Tso fe 607 D.M.Ŋ. fe October vaseɖe fe 1 D.M.Ŋ. fe October fe didimee nye fe 606. Esi wònye ne wodzo le fe 1 D.M.Ŋ. ko woɖona fe 1 M.Ŋ. me ta la, tso fe 1 D.M.Ŋ. fe October vaseɖe fe 1914 M.Ŋ. fe October fe didimee nye fe 1,914. Ne míetsɔ fe 606 kpe fe 1,914 la, ye katã le fe 2,520. Ne èdi numeɖeɖe le Yerusalem fe tsɔtsrɔ̃ le fe 607 D.M.Ŋ. me ŋu la, ke kpɔ nyati si nye “Ɣeyiɣikɔntabubu” (“Chronology” [Chronologie]) le Insight on the Scriptures (Étude perspicace des Écritures) si Yehowa Ðasefowo ta me.


text:
Àdi be yease nyati sia le gbe sia mea, %%?
JW.ORG WEBSITE
Frequently Asked Questions—JW.ORG
Frequently Asked Questions—JW.ORG
Ewɔa dɔ le internet-ʋunu geɖe me. Aɖe vi wu ne èda internet-ʋunu yeyetɔ aɖe ɖe wò kɔmpiuta dzi.
Mewɔa dɔ le internet-ʋunu siwo gbɔna me o:
-
Internet Explorer 8 kple esiwo do ŋgɔ nɛ. Ne èle kɔmpiutadzidɔwɔnu xoxo aɖe si dzi Internet Explorer yeyetɔwo mewɔa dɔ le o zãm la, ke da internet-ʋunu bubu aɖe ɖe wò kɔmpiuta dzi, wo dometɔ ɖekae nye esi gbɔna.
-
Opera Mini
Àte ŋu ana xɔ̃wò aɖe si nya JW.ORG zazã nyuie la nakpe ɖe ŋuwò. Ne ame aɖeke meli akpe ɖe ŋuwò o la, ke do ta ɖe míafe alɔdzedɔwɔfe si tsɔ ɖe mia gbɔ la gbɔ.


text:
KRISTOTƆWO GBENƆNƆ
Mína nɔ mìwo kunuɖeɖe mɔnuwo anyɔ doji—Trɔtrɔyiwawa
ENU CI YÍ NA ELE VEVIÐE: Amɛ sugbɔ ciwo yí sɔnɔ ɖe le Fyɔɖuxu ŋɛdu lɔ mɛ, jikɔ mɔ yewoajeshi nyɔnɔnwi ci yí kudo Mawu nu. (Eza 55:6) Nɔ mìatɛnŋ akpla nyɔnɔnwi lɔ wo viviviɔ, ele mɔ mìatrɔ ayinɔ wo gbɔ. Amɛwo dokɔ go cukaɖa vovovowo, eyi taɖo emɔ vovovowo nu yí mìakpedo wo nu le, nɔ eɖesɔlemɛ wowotɔ ashin doji. Eyi taɖo, nɔ mìwo nukplakplawo akpɔ ŋsɛn nywi do wo jiɔ, ele mɔ mìadrado nywiɖe yí tajinu ɖeka anɔnɔ trɔtrɔyi ɖeshiaɖe nu nɔ mì, vevitɔ yí nyi mɔ mìatɔ Bibla nukplakpla ji koɖo wo.
LÉ MÌAWƐ DO:
Tekpɔ atrɔ yi kaba, taŋfuin le ŋkeke hwɛɖeka godu.—Mt 13:19
Wa nu le exlɔwawa koɖo bubu mɛ. Tekpɔ nɔ míavo le enukplakpla lɔ hwenu
Tɔɛ ji koɖo egbedonamɛ vividodoamɛnutɔ. Zan yi ŋtɔ ŋkɔ. Ðo ŋwi enu ci yí taɖo ètrɔ va gbɔ ni—taŋfuin aɖo enyɔbiɔse ɖe nu, asɔ gbetakpɔxɔ yoyutɔ va ni, adasɛ mìwo ɛntɛnɛti nyɔtakankandadoxu ni, axo video alo adasɛ lé mìwanɔ Bibla nukplakpla do ni. Nɔ éɖe enyɔ bu tiɔ, trɔ ao nyɔwo nɔ woasɔ koɖo enyɔ ci eɖe ti.—Fili 2:4
Xonɔ nuxu so Bibla mɛ nyɔwo nu ni, taŋfuin agbetɛnŋ asɔ enyɔdrawemawo can nini keŋ asɔ wukɔ shi nyɔnɔnwi nuku ci yí wodo do yi ji mɛ. (1Kor 3:6) Tekpɔ aje exlɔ koɖyi
Hun emɔ ɖɛ nɔ trɔtrɔyi bu


text:
Enyɔtakankan nɔ mɛ ciwo yi va takpekpe lɔ
BƆBƆ VEVIWO
BETƐLI SUMƆSUMƆDƆ Eŋɛnywidratɔ wa ӡinӡindoshimɛ ciwo yí ɖo exwe 35 alo ci yí deyi ahan o, yí ji mɔ yewoasumɔ le Betɛliɔ, atɛnŋ awa toto keŋ ava bɔbɔ ci woawa le xɔsuzangbe nyidɔnmɛ keŋ axɔ enyɔtakankanwo so nu. Woana gamɛ koɖo texwe ci woawɛ le, le nunɔwoasewo mɛ.
FYƆÐUXU ŊƐNYWIDRATƆWO SUKLU Emɔɖetɔ ciwo yí ɖo exwe 23 sɔ yi 65 yí ji mɔ yewoakeke kunuɖeɖedɔ yewotɔ dojiɔ, atɛnŋ ava bɔbɔ ci woawa le kwɛshilagbe nyidɔnmɛ keŋ axɔ enyɔtakankanwo kudo suklu lɔ nu. Woana gamɛ koɖo texwe ci woawɛ le, le nunɔwoasewo mɛ.
Enyɔtakankan nɔ mɛ ciwo yi va takpekpe lɔ
ANYINƆXUJIKPƆTƆWO Woɖo anyinɔxujikpɔtɔwo ɖɛ mɔ woakpedo eo nu. Mìɖe kuku, do alɔ wo nywiɖe le wawa do wowo mɔdasɛnamɛwo ji kudo ehun, zokeke alo keke dadoxu, fini woato, texwe lélé ɖɛ koɖo nu buwo mɛ.
ӠINӠINDOSHIMƐ Wogbe ӡinkpin ɖɛ do ŋkɔ nɔ mɛ ciwo yí jikɔ awa ӡinӡindoshimɛ nɔ woanɔ ji. Nɔ wovawa trɔtrɔ ɖe so nuɔ, woanui le nunɔwoasewo mɛ doŋkɔ. Amɛ ciwo yí jikɔ awa ӡinӡindoshimɛ ɖo anɔ anyi do texwe lɔwo gbɔxwe woatɔ ӡinӡindoshimɛ nuxu lɔ xoxo le zozangbe nyidinmɛ. Wowo domɛtɔ ɖekaɖeka ɖo ahɛn enucucugotu koɖo enudodo ci yí je nɔ eshimɛ ɖoɖo.
LƆNLƆN FAA NUNANA Wozan eho sugbɔ do ӡinkpinwo, ehaxonuwo, videoxonuwo koɖo nubuwo nu nɔ mìase vivi nɔ takpekpe lɔ, yí akpedo mì nu mìate gogo Yehowa doji. Míwo lɔnlɔn faa nunana yí wosɔ kpɔnɔ eho zanzan lɔwo ji yí gbesɔ donɔ alɔ xexeɛ pleŋ mɛ dɔ lɔ. Wosɔ enunana dakavi ciwo ji woŋlwɛn enu do yí eze petii, do texwe vovovowo. Mìakpɔ jijɔ sugbɔ so enunana ɖeshiaɖe nu. Edɔjikpɔha dokɔ akpe sugbɔ nɔ mí so lé mísɔ xomɛvu dokɔ alɔ Fyɔɖuxu dɔwo.
CIKENAXU Mìɖe kuku, ŋgbeŋlɔbe mɔ EDƆLÉAMƐ KPATA cike ÐEKƐ yí wonanɔ o.
ENUBUBUWO DADOXU KOÐO WOWO JIXU Mísɔ ŋɖekpokpui ci mífɔ yi enububuwo dadoxu koɖo wowo jixu dɔwaxu. Nɔ ŋɖe bu nɔ eoɔ, yi jikpɔ le dɔwaxu lɔ. Wohɛn woakplɔ evi ciwo yí bu do wowo jilawo yi dɔwaxu lɔ hɛnnɛ. Ganke do jeshi mɔ, denyi ɖeviwo jikpɔxu yɔ o. Mìɖe kuku, mílé ŋkuvi do míwo viwo nu nywiɖe, mína nɔ woanɔ axa nɔ mí.
ANYINƆXU Mìɖe kuku, sɔ eɖe le mɛ nɔ mɛbuwo. Ðo ŋwi mɔ ao xomumɛtɔwo, mɛ ciwo yí míwo koɖo wowo zɔn mɔ doju koɖo ao Bibla nukplaviwo ɖekɛ yí alé texwe daɖɛ nɔ. Míŋgbesɔ ŋɖe dado anyinɔxu kpɛtɛwo o.
LƆNLƆN FAA DƆWAWA Nɔ èji mɔ yeakpe ashi do edɔ vovovowo nu le takpekpe lɔ mɛɔ, mìɖe kuku yi enyɔtakankanwo koɖo lɔnlɔn faa dɔwawa jikpɔxu.
Ci yí Yehowa Kunuɖetɔwo Dɔjikpɔha wa toto nɔ


text:
Ènyaa?
Le Biblia ŋlɔɣiwo la, nu ka tae amewo ɖonɛ koŋ dzea wofe awuwo?
ŊƆŊLƆAWO fo nu tso nɔnɔme aɖewo siwo me amewo ɖoe koŋ dze woawo ŋutɔwo fe awuwo le ŋu. Nuwɔna ma ate ŋu awɔ nuku na egbegbe nuxlẽlawo. Gake le Yudatɔwo gome la, wowɔa esia ne dzi ɖe le wo fo vevie, ne wole nu xam, ne wodo ŋukpe wo, alo wole konyi fam.
Le kpɔɖeŋu me, Ruben ‘dze efe awu’ esi wòkpɔ be wodzra Yosef wòzu kluvi eye wogblẽ tame si yeɖo be yeaxɔ nɛ la me. Wo fofo Yakob “dze efe awu” esi wòsusui be lã wɔadã aɖee anya vuvu Yosef. (1 Mose 37:18-35) Hiob ‘dze efe awu’ esi wova gblɔ nɛ be viawo katã ku. (Hiob 1:18-20) Dɔla aɖe si ‘ŋu awu vuvu le’ va gblɔ na Nunɔlagã Eli be woɖu Israel viwo dzi le aʋagbedzi, wowu via ŋutsu eveawo, eye woxɔ Mawu fe nubablaɖaka la. (1 Sam. 4:12-17) Esi woxlẽ Segbalẽa na Yosiya wòse eye wòde dzesii be yefe amewo wɔ vodada la, “edze efe awuwo.”
Nenema kee esi Nunɔlagã Kayafa nɔ ʋɔnu drɔ̃m Yesu la, ‘edze efe awuwo’ esi wòse nya si eya bu vodadatɔe be enye busunyagbɔgblɔ. (Mat. 26:59-66) Rabiwo fe se aɖe bia tso ame sia ame si see wogblɔ busunya ɖe Mawu fe ŋkɔ ŋu la si be wòadze efe awu. Gake rabiwo fe se bubu si wode le Yerusalem gbedoxɔa tsɔtsrɔ̃ vɔ megbe gblɔ be, “mehiã be ame si see wogblɔ busunya ɖe Mawu fe Ŋkɔ ŋuti la nadze efe awuwo azɔ o, ne menye nenema o la, awu vuvuwo sɔŋ me koe wòatsi.”
Nyatefeae nye be, ne ame fe nuxaxa menye vavãtɔ o la, ke asixɔxɔ aɖeke mele efe awuwo dzedze ŋu le Mawu ŋkume o. Eya ta Yehowa gblɔ na efe amewo be, ‘woadze wofe dziwo, ke menye wofe awuwo o, ne woatrɔ ɖe ye ŋu.’


text:
JULY (SIAMLƆM) 28, 2014
UKRAINE
Setɔwo Ƒe Ðekematsɔleme Na Ŋutasẽnuwɔwɔ Kple Nu Vevi Wɔame Do Gã Ðe Edzi Le Ukraine
“Esi wometsoa afia le nu vɔ̃ɖi wɔwɔ ŋu kaba o tae dzi ɖoa amegbetɔviwo fo ɖe nu vɔ̃ɖi wɔwɔ ŋu ɖo.” Lododo sia le eme vam le Ukraine, afi si wole ŋutasẽnuwo wɔm ɖe Yehowa Ðasefo geɖe wu ŋu le le wofe mawusubɔsubɔ ta. Enye dzidzɔ na Yehowa Ðasefowo be Ukraine dziɖuɖua ɖe mɔ ɖe mawusubɔsubɔ fe ablɔɖe ŋu le dukɔa me, gake wotsi dzi vevie ɖe ale si ŋutasẽnuwo wɔwɔ ɖe wo ŋu le dzidzim ɖe edzi le dukɔa me evɔ dziɖuɖumegãwo mehea to na ŋutasẽnuwɔlawo o la ŋuti.
Ŋutasẽnuwɔwɔwo Dzi Ðe Edzi
Tso fe 2008 me la, wowɔ nu vevi Yehowa Ðasefo 64 le Ukraine esime wole gome kpɔm le wofe subɔsubɔdɔwo me alo wu enu teti megbe. Ortodɔks-ha fe fadawoe wɔ ŋutasẽnu siawo dometɔ wuiade ɖe wo ŋu.
Tso fe 2008 va ɖo fe 2013 me la, wogblẽ nu le Fiaɖufe Akpatawo ŋu zi 190 sɔŋ eye ŋutasẽnuwɔla siawo tee kpɔ zi 13 be yewoatɔ dzo tadeagufe siawo. Le fe 2012 kple fe 2013 me la, nugbegblẽ le Fiaɖufe Akpatawo ŋu dzi ɖe edzi tefe eve ne wotsɔe sɔ kple fe si do ŋgɔ tɔ.
Ŋutasẽnuwɔna siawo fe ŋɔdzidzi hã nu le sesẽm ɖe edzi. Le fe 2012 me la, wotɔ dzo Fiaɖufe Akpata eve le Donetsk Nutoa me wofiã kolikoli. Le fe 2013 me la, wowɔ ŋutasẽnu eve aɖewo ɖe Ðasefoawo ŋu siwo nu sẽ ale gbegbe be Ðasefo siwo ŋu wowɔ nuawo ɖo la nɔ kɔdzi ɣeyiɣi didi aɖe.
Ðasefoawo tsɔ nyaawo yi setɔwo gbɔ gake womekpɔ ta nɛ o, elabe setɔawo metso ɖe nyawo gɔme kuku ŋu o eye womehe to aɖeke hã na nu gbegblẽ wɔlaawo o.
Setɔwo Ƒe Ðekematsɔleme
Nunɔamesiwo dome gbegblẽ. Ne wotsɔ nunɔamesiwo dome gbegblẽ fe nyawo yi kpovitɔwo gbɔ la, wometsɔa dzo ɖe nyaawo ŋu o, eye ɣeaɖewoɣi hã womewɔa naneke kura tso eŋu o. Zi geɖe ne wotsɔ nya ɖe nu vlo wɔlawo ŋu le kpovitɔwo gbɔ la, womelɔ̃na be yewoanɔ anyi ɖe nya ŋu o alo wohea esia wɔwɔ ɖe megbe. Ne wotsɔ nyaawo yi ʋɔnudrɔ̃fe gɔ̃ hã la, ʋɔnudrɔ̃la amesamalawo metsɔa nya ɖe nu vlo wɔlawo ŋu o, eye ne edzɔ be wobu fɔ nu vlo wɔlawo hã la, womehea to na wo ale si dze o. Tso fe 2008 va ɖo fe 2012 me la, setɔwo metsɔ nya ɖe ame siwo kpɔ gome le nunɔamesiwo dome gbegblẽ 111 me la ŋu o.
Nu vevi wɔamewo. Zi geɖe la, kpovitɔwo mekua nu vevi wɔame nyawo gɔme ale si dze o, eye womedzea agbagba hã be yewoake ɖe nu gbegblẽ wɔlawo ŋu o. Ne wotsɔ nya la yi ʋɔnu la, fãa hafi ʋɔnudrɔ̃lawo bua fɔ agɔdzelawo alo hea to na wo. Ne ʋɔnudrɔ̃fewo he to na agɔdzelawo hã la, toheheawo mesɔna ɖe agɔdzedzeawo nu o, elabena womebua wofe nuwɔna siawo be wonye fuléle mawusubɔlawo o.
Tomahemahe na ŋutasẽnuwɔlawo na be dzi ɖo wo fo woyi ŋutasẽnuwo wɔwɔ dzi
Wofo Oleksandr Tretiak
Wowɔ ŋutasẽnu dziŋɔ aɖe ɖe Oleksandr Tretiak, si nye Ðasefo si xɔ fe 41 la ŋu le November (Adeɛmekpɔxe) 26, 2013 esime wòyi ɖakpɔ gome le mawusubɔsubɔdɔ aɖe me trɔ gbɔna afe me. Ameawo fo afetɔ Tretiak vevie miniti 20 kple edzivɔwo. Ede dzesi ame siwo wɔ nua kplii la be woawoe nye Ruslan Ivanov; Anatoliy Dovhan, kpovitɔwo fe amegã xɔdzudzɔ aɖe, kple Evheniy Ihlinskiy, si nye Dovhan fe to eye wòfiaa mɔ ʋukulawo le ʋumɔ dzi hã. Afetɔ Tretiak dze agbagba si le wo gbɔ eye wokplɔe yi kɔdzi enumake elabe exɔ abi vevie. Abi kple dodro sɔ gbɔ ɖe eŋuti, exɔ abi ɖe ta eye wogbã ŋɔti hã nɛ.
Togbɔ be exɔ abi vevie alea hã la, nyagɔmekulawo ɖɔ ŋutasẽnuwɔna sia be enye nu vlo wɔwɔ “sue” aɖe si ame etɔ̃ aɖewo siwo “womenya o” la wɔ. Esi afetɔ Tretiak nɔ kɔdzi kwasiɖa eve megbe la, woɖe asi le eŋu be neyi afe me togbɔ be mekpɔ haya o hã, elabe nenɔ kɔdzi etefe didi la afoe ɖe setɔwo nu be woabu ŋutasẽnuwɔna be eyi ŋgɔ wu nu vlo wɔwɔ “sue” aɖe ko. Ale si gbegbe wòxɔ abi la wɔe be wogaxɔe ɖe kɔdzi le ŋkeke si kplɔe ɖo pɛ ko dzi. Enɔ kɔdzi ŋkeke 23 sɔŋ.
Nyitsɔ laa la, wotsɔ nya ɖe ŋutasẽnuwɔla siawo dometɔ ɖeka si ŋkɔe nye Ruslan Ivanov ŋu, gake esi dzo hafi wova le nya tsɔm ɖe eŋu. Afetɔ Tretiak le vɔvɔ̃m be amedzidzelaawo agadze ye dzi ake. Egblɔ be, “Meka ɖe edzi be amedzidzelaawo lé fu Yehowa Ðasefowo eye ɖe woɖoe be yewoawum.”
Ðe Dziɖuɖumegãwo Awɔ Nane Tso Nɔnɔmea Ŋua?
Yehowa Ðasefo 150,000 ye le Ukraine, eye wotea ŋu wɔa wofe mawusubɔsubɔdɔwo le ablɔɖe me eye dziɖuɖumegãwo kpe ɖe wo ŋu tsã va yi esime woɖo nɔnɔme sesẽwo me. Ðasefoawo le mɔ kpɔm be Ukraine dziɖuɖumegãwo ana woaku nu vlo wɔwɔ fe nyawo gɔme nyuie ahahe to na nu gbegblẽ wɔlawo ale be womegatsi tomahemahe azɔ o.


text:
Wòezɔ !
Wòezɔ te ɖe mía ŋu !
Dzidzɔ wonye na míkatã be míekpɔ mɔnu le egbe fe ŋkekeawo me hele míafe gbe gbɔgblɔ ŋlɔ̃m tso intɛnɛti dzi. Míele mɔnukpɔkpɔ sia dom ɖe eʋeviwo tso Togo, Ghana, Benin kple wó du etɔ̃ siame viwo katã si le du ta, le xexe godoo la me gbɔ be, woava wɔ ɖeka kple mí hena ŋkuléle ɖe míadenyigba kple míadenyawo ŋu. Nyatefe wonye be le blema la, mɔnukpɔkpɔ sia menɔ anyi o. Nusi wɔe be, eʋeviwo medoa vevie ɖe wódegbe ŋu abe alesi wodze ene o. Ame aɖewo ŋutɔ gɔhã metsɔa ɖe le wódzilawo fe gbe ŋu, nenye be wodzi wò le gbe dzi o.


text: 32 Ke lãha gbogbo aɖe va le Ruben+ viwo kple Gad+ viwo si, ɛ̃, wosɔ gbɔ ŋutɔ. Eye wolé ŋku ɖe Yazer-nyigba+ kple Gilead-nyigba ŋu, eye wokpɔ be nutoa nyo na lãnyinyi.2 Eya ta Gad viwo kple Ruben viwo va gblɔ na Mose kple nunɔla Eleazar kpakple ha la fe tatɔwo be:3 “Míekpɔ be Atarot, Dibon, Yazer, Nimra, Hesbon,+ Eleale, Sebam, Nebo+ kple Beon,+4 anyigba siwo Yehowa xɔ le Israel fe ha+ la ŋgɔ la, nye anyigba si nyo na lãnyinyi, eye lãha+ gbogbo aɖewo le wò dɔlawo si.”5 Woyi edzi gblɔ be: “Ne ève mía nu la, ekema na woatsɔ anyigba sia ana wò dɔlawo wòazu wo tɔ. Mègana míatso Yordan o.”6 Eye Mose gblɔ na Gad viwo kple Ruben viwo be: “Ðe mia nɔviwo ayi aʋa, evɔ miawo ya miatsi afi sia?7 Nu ka tae miele didim be miaɖe dzi le Israel-viwo fo be woagatso tɔ la ayi anyigba si Yehowa be yeatsɔ ana wo godoo la dzi o?8 Aleae mia fofowo wɔ esime medɔ wo tso Kades-Barnea be woayi aɖakpɔ anyigba la ɖa.+9 Esi woyi Eskol Balia+ me, eye wokpɔ anyigbaa la, wova ɖe dzi le Israel-viwo fo be woagayi anyigba si Yehowa be yeatsɔ ana wo la dzi o.+10 Yehowa fe dziku fla gbe ma gbe, eye wòka atam be:+11 ‘Ŋutsu siwo ʋu tso Egipte, siwo xɔ fe blaeve kple edzivɔ la, makpɔ anyigba+ si meka atam be matsɔ ana Abraham, Isak kple Yakob+ la o, elabena womedze yonyeme kple dzi blibo o,12 negbe Kaleb,+ si nye Kenizitɔ Yefune fe vi kple Yosua,+ Nun vi la ko, elabena woawo dze Yehowa yome kple dzi blibo.’+13 Ale Yehowa fe dziku fla ɖe Israel ŋu, eye wòna wotsa tsaglãla le gbea dzi fe blaene,+ va se ɖe esime dzidzime si nɔ nu vɔ̃ɖi wɔm le Yehowa ŋkume la katã nu yi.+14 Kpɔ ɖa, miexɔ ɖe mia fofowo tefe abe nu vɔ̃ wɔlawo fe dzidzimeviwo ene be miana Yehowa nagado dɔmedzoe ɖe Israel ŋu ɖe edzi.15 Ne mietrɔ le eyome la, eya hã agagblẽ ameha la ɖe gbea dzi, ekema miawoe he vɔ̃ va dukɔ blibo sia dzi.”16 Emegbe wogava egbɔ gblɔ be: “Na míatɔ glikpɔwo na míafe lãhawo ɖe afi sia, eye míatso duwo na mía viwo.17 Ke míawo ŋutɔwo ya míabla aʋakpa+ anɔ Israel-viwo ŋgɔ, va se ɖe esime míekplɔ wo va ɖo wo nɔfe, ke mía viwo nanɔ du sesẽwo me ahanɔ dedie tso anyigba la dzi nɔlawo si me.18 Míatrɔ ava míafe afewo me o, va se ɖe esime Israel-viwo dometɔ ɖe sia ɖe xɔ anyigba si nye efe domenyinu.+19 Míaxɔ domenyinu kpli wo le Yordan fe go kemɛ dzi o, elabena míafe domenyinu le Yordan fe akpa si, le ɣedzefe gome.”+20 Eye Mose gblɔ na wo be: “Ne miawɔ esia ko: Mibla akpa le Yehowa ŋkume na aʋa la;+21 eye ne mia dometɔ ɖe sia ɖe bla akpa eye wòtso Yordan le Yehowa ŋkume, esime wònya efe futɔwo ɖa le eŋgɔ,+22 va se ɖe esime miexɔ anyigba la le Yehowa ŋkume,+ eye emegbe mietrɔ gbɔ la,+ eya ko hafi miaɖi fɔ le Yehowa kple Israel ŋkume o. Ekema anyigba sia azu mia tɔ le Yehowa ŋkume.+23 Ke ne miewɔe alea o la, ekema miewɔ nu vɔ̃ ɖe Yehowa ŋu. Eye minyae be miakpɔ miafe nu vɔ̃wo me tsonu.24 Miate ŋu atso duwo na mia viwo, eye miatɔ kpɔ na miafe lãhawo,+ gake ele be miawɔ ŋugbe si miedo la dzi.”25 Eye Gad viwo kple Ruben viwo gblɔ na Mose be: “Wò dɔlawo awɔ abe ale si tututu mía afetɔ de se ene.26 Mía viwo, mía srɔ̃wo, míafe lãhawo kple míafe afemelãwo katã anɔ afi ma le Gilead duwo me,+27 ke wò dɔlaŋutsu siwo bla akpa la atso tɔa le Yehowa ŋkume+ awɔ aʋa la, abe ale si tututu mía afetɔ le egblɔm ene.”28 Eya ta Mose gblɔ wofe nyawo na nunɔla Eleazar kple Yosua, Nun vi, kpakple Israel-toawo fe tatɔ siwo le wo fofowo fe afekɔwo nu.29 Mose gblɔ na wo be: “Ne Gad viwo kple Ruben viwo dometɔ ɖe sia ɖe bla aʋakpa hetso Yordan kpli mi le Yehowa ŋkume, eye miexɔ anyigba si le mia ŋgɔ la, ekema miatsɔ Gilead-nyigba ana wo wòazu wo tɔ.+30 Ke ne womebla aʋakpa tso tɔa kpli mi o la, ekema woaxɔ anyigba le mia dome le Kanaan-nyigba la dzi.”31 Eye Gad viwo kple Ruben viwo ɖo eŋu be: “Nya si Yehowa gblɔ na wò dɔlawo la dzie míawɔ.32 Míabla aʋakpa atso tɔa le Yehowa ŋkume ayi Kanaan-nyigba+ dzi, ke míafe domenyinu si míaxɔ la nanɔ Yordan fe go sia dzi.”33 Ale Mose tsɔ Amori-fia Sihon+ fe fiaɖufe kple Basan-fia Og+ fe fiaɖufe, anyigba la kple edzi duwo kpakple du siwo le nuto mawo me na Gad viwo kple Ruben+ viwo kpakple Yosef vi Manase-toa+ fe afã la.34 Eye Gad viwo tso du siwo nye Dibon,+ Atarot,+ Aroer,+35 Atrot-Sofan, Yazer,+ Yogbeha,+36 Bet-Nimra+ kple Bet-Haran,+ siwo nye du siwo ŋu woɖo gli sesẽwo ɖo, eye wotɔ glikpɔwo na wofe lãhawo.37 Eye Ruben viwo tso du siwo nye Hesbon,+ Eleale,+ Kiriatayim,+38 Nebo+ kple Baal-Meon,+ eye wotrɔ du siawo fe ŋkɔwo hetsɔ ŋkɔ bubu na wo, eye wotso Sibma hã.39 Manase vi Makir+ viwo ho yi Gilead hexɔe, eye wonya Amoritɔ siwo le eme.40 Eya ta Mose tsɔ Gilead na Manase vi Makir wònɔ eme.+41 Eye Manase vi Yair yi ɖaxɔ wofe kɔfewo eye wòtsɔ ŋkɔ na wo be Havot-Yair.*+42 Eye Noba ho yi ɖaxɔ Kenat kple eŋu duwo, eye wòtsɔ eya ŋutɔ fe ŋkɔ nɛ heyɔe be Noba.


text:
NUSƆSRƆ̃ 58
Wotsrɔ̃ Yerusalem
Yudatɔwo trɔ le Yehowa yome enuenu eye wosubɔ alakpamawuwo. Yehowa yi edzi kpe ɖe wo ŋu fe geɖe. Edɔ nyagblɔɖila geɖe ɖa be woaxlɔ̃ nu wo, gake wogbe toɖoɖo. Ke boŋ woko nyagblɔɖilaawo. Mɔ ka dzie Yehowa to tsi wofe trɔ̃subɔsubɔnuwɔnawo nu?
Babilon-fia Nebukadnezar nɔ dukɔwo xɔm ɖekaɖeka. Zi gbãtɔ si wòva dze Yerusalem dzi la, elé Fia Yehoyakin, amegãwo, aʋawɔlawo kple aɖaŋudɔwɔlawo, eye wòkplɔ wo yi Babilon. Elɔ kesinɔnu siwo katã le Yehowa fe gbedoxɔa me hã dzoe. Emegbe Nebukadnezar ɖo Zedekiya Yuda-fiae.
Gbã la, Zedekiya ɖo to Nebukadnezar. Gake dukɔ siwo te ɖe wo ŋu kple aʋatsonyagblɔɖilawo ɖo aɖaŋu na Zedekiya be wòadze aglã ɖe Babilon ŋu. Yeremiya xlɔ̃ nui be: ‘Ne èdze aglã la, woawu Yudatɔwo, dɔ awu wo, eye woalé dɔ.’
Esi Zedekiya ɖu fia fe enyi la, eɖoe be yeadze aglã ɖe Babilon ŋu. Ebia tso Egipte-srafowo si be woakpe ɖe ye ŋu. Nebukadnezar dɔ efe aʋawɔlawo ɖa be woadze Yerusalem dzi, eye woyi ɖaɖe to ɖe dua. Yeremiya gblɔ na Zedekiya be: ‘Yehowa be ne èna ta Babilontɔwo la, wò ŋutɔ kple du bliboa miatsi agbe. Gake ne mèna ta oa, Babilontɔwo atɔ dzo Yerusalem eye woalé wò ade gaxɔ me.’ Zedekiya gblɔ be: ‘Nyemana ta o!’
Ƒe ɖeka kple afã megbe la, Babilontɔwo fe aʋawɔlawo gbã Yerusalem glia ge ɖe dua me eye wotɔ dzoe. Wotɔ dzo gbedoxɔa, wu ame gbogbo aɖewo eye wokplɔ ame akpe geɖe dzoe.
Zedekiya si le Yerusalem dua me, gake Babilontɔwo kplɔe ɖo. Wova lée esi wòsusɔ vie wòaɖo Yeriko eye wokplɔe vɛ na Nebukadnezar. Babilon-fia na wowu Zedekiya viŋutsuwo le eya ŋutɔ ŋkume. Eyome Nebukadnezar gbã ŋku na Zedekiya, dee gaxɔ me, eye wòku ɖe afi ma emegbe. Gake Yehowa do ŋugbe na Yudatɔwo be: ‘Le fe 70 megbe la, makplɔ mi va mia de Yerusalem.’
Ke nu kae adzɔ ɖe ɖevi siwo woɖe aboyoe yi Babilon la dzi? Ðe woayi edzi awɔ nutefe na Yehowaa?
“Yehowa Mawu, Ŋusẽkatãtɔ, wò ʋɔnudɔdrɔ̃wo le etefe hele dzɔdzɔe.”—Nyaɖeɖefia 16:7


text: 3 Mose kplɔa toa Yetro,*+ Midian nunɔla la, fe alẽha. Esime wòkplɔ lãha la ɖo ta gbedzi le ɣetoɖofe gome la, eva ɖo Mawu vavã la fe to Horeb gbɔ.+2 Eye Yehowa fe dɔla ɖe eɖokui fiae le dzofaɖe me le ŋuve aɖe me.+ Esi wòlé ŋku ɖe eŋu la, ekpɔ be ŋuve la le bibim, gake mele fiafiãm o.3 Eye Mose gblɔ be: “Mayi aɖakpɔ nu wɔnuku sia, ne makpɔ nu si tae ŋuve la mele fiafiãm o.”4 Esi Yehowa kpɔ be ete va be yeakpɔe ɖa la, Mawu yɔe tso ŋuve la me be: “Mose! Mose!” Eye wòtɔ be: “Nyee nye esi!”5 Egblɔ nɛ be: “Mègate va afi sia o. Ðe wò afɔkpawo, elabena tefe si nèle tsitre ɖo la, anyigba kɔkɔe wònye.”6 Eye wògagblɔ be: “Nyee nye fofowò fe Mawu, Abraham fe Mawu,+ Isak fe Mawu+ kple Yakob fe Mawu.”+ Enumake Mose ɣla efe ŋkume, elabena ele vɔvɔ̃m na Mawu vavã la kpɔkpɔ.7 Yehowa gagblɔ be: “Mekpɔ nye dukɔ si le Egipte la fe fukpekpe la keŋ, eye mese ɣli si dom wole le ame siwo zia wo dzi be woawɔ dɔ la ta; menya fu siwo kpem wole la nyuie.+8 Eya ta maɖi ayi aɖaɖe wo tso Egiptetɔwo si me,+ eye makplɔ wo adzoe le anyigba ma dzi ayi anyigba nyui si keke la dzi, anyigba si dzi notsi kple anyitsi le sisim le,+ si nye Kanaantɔwo, Hititɔwo, Amoritɔwo, Perizitɔwo, Hivitɔwo kple Yebusitɔwo fe anyigba.+9 Israel-viwo fe ɣlidodo la va ɖo gbɔnye, eye mekpɔ ale si gbegbe Egiptetɔwo te wo ɖe anyi vevie la hã.+10 Eya ta va madɔ wò ɖe Farao gbɔ, ne nàkplɔ nye dukɔ Israel-viwo adzoe le Egipte.”+11 Ke Mose gblɔ na Mawu vavã la be: “Ame kae menye, be mayi Farao gbɔ, eye makplɔ Israel-viwo adzoe tso Egipte?”12 Eye wòɖo eŋu be: “Manɔ kpli wò,+ eye esiae anye dzesi na wò be nyee dɔ wò: Ne èkplɔ dukɔ la dzoe tso Egipte la, ekema miasubɔ* Mawu vavã la le to sia dzi.”+13 Ke Mose gblɔ na Mawu vavã la be: “Tsɔe be meyi Israel-viwo gbɔ, eye megblɔ na wo be: ‘Mia tɔgbuiwo fe Mawu lae dɔm ɖe mia gbɔ,’ eye wobiam be: ‘Eŋkɔ ɖe hã la?’+ Nya kae magblɔ na wo?”14 Eye Mawu gblɔ na Mose be: “Mava Nye Nu Si Metia Be Manye.”*+ Eye wògblɔ kpee be: “Ale nàgblɔ na Israel-viwoe nye esi: ‘Mava Nye ye dɔm ɖe mia gbɔ.’”+15 Eye Mawu gagblɔ na Mose be:“Ale nàgblɔ na Israel-viwoe nye esi: ‘Yehowa, mia tɔgbuiwo fe Mawu, Abraham fe Mawu,+ Isak fe Mawu+ kple Yakob fe Mawu+ lae dɔm ɖe mia gbɔ.’ Esiae nye nye ŋkɔ tegbee,+ eye esiae woatsɔ aɖo ŋku dzinye tso dzidzime yi dzidzime.16 Azɔ yi nàfo Israel fe ametsitsiwo nu fu, eye nàgblɔ na wo be: ‘Yehowa, mia tɔgbuiwo fe Mawu, Abraham, Isak kple Yakob fe Mawu la, ɖe eɖokui fiam gblɔ be: “Nye ŋkuwo le mia ŋu,+ eye mekpɔ nu si wɔm wole ɖe mia ŋu le Egipte.17 Esia ta mebe: Maɖe mi tso Egiptetɔwo fe fuwɔame la me,+ eye makplɔ mi ayi Kanaantɔwo, Hititɔwo, Amoritɔwo,+ Perizitɔwo, Hivitɔwo kple Yebusitɔwo+ fe anyigba dzi, anyigba si dzi notsi kple anyitsi le sisim le.”’+18 “Woaɖo to wò gbe;+ eye wò kple Israel fe ametsitsiwo miayi Egipte-fia gbɔ, eye miagblɔ nɛ be: ‘Yehowa, Hebritɔwo fe Mawu la,+ fo nu kpli mí; eya ta míeɖe kuku, míedi be míazɔ mɔ ŋkeke etɔ̃ ayi gbedzi aɖasa vɔ na Yehowa mía Mawu la.’+19 Gake menyae nyuie be Egipte-fia maɖe mɔ na mi miadzo o, negbe ɖe asi sẽ ɖe edzi ko hafi.+20 Eya ta mado nye asi ɖa, eye matsɔ nukunu siwo katã mawɔ le Egipte la atu nu kplii, eye emegbe la, ana miadzo.+21 Mana Egiptetɔwo nave dukɔ sia nu, eye ne miele dzodzom la, miadzo asi gbɔlo o.+22 Nyɔnu sia nyɔnu nabia klosalonuwo, sikanuwo kple awuwo tso ehavi kple nyɔnu si le efe me la si, eye miado wo na mia viŋutsuwo kple mia vinyɔnuwo; eye miaha Egiptetɔwo.”+


text: 9 Le ɣleti wuievelia, si nye Adar,*+ fe ŋkeke wuietɔ̃lia dzi, esime ɣeyiɣi de be woawɔ fia la fe nya kple efe se la dzi,+ le ŋkeke si Yudatɔwo fe futɔwo nɔ mɔ kpɔm be yewoaɖu wo dzi la, nuwo va trɔ bubui, ale be Yudatɔwo boŋ va ɖu ame siwo lé fu wo la dzi.+2 Yudatɔwo fo fu ɖe wofe duwo me le Fia Ahasweros+ fe fiaɖufea fe nutowo* katã me be yewoatu nu kple ame siwo le yewofe gbegblẽ dim la, eye ame aɖeke mete ŋu nɔ te ɖe wo nu o, elabena wofe ŋɔdzi lé dukɔwo katã.+3 Amegã siwo katã le nutoawo me, nuto gã dziɖulawo,+ nutodziɖulawo kple ame siwo wɔa fia fe dɔwo la kpe asi ɖe Yudatɔwo ŋu le esi Mordekai fe ŋɔdzi lé wo ta.4 Elabena Mordekai zu amegã+ le fia fe afe* la me, eye efe ŋkɔ ɖi de fiaɖufe la fe nutowo* katã me, elabena Mordekai le gã zum ɖe edzi ɖaa.5 Yudatɔwo tsɔ yi dza wofe futɔwo katã, wowu wo eye wotsrɔ̃ wo; wowɔ ame siwo lé fu wo la ale si dze wo ŋu.+6 Le Susan*+ mɔ́* la me la, Yudatɔwo wu ame alafa atɔ̃.7 Wowu Parsandata, Dalfon, Aspata,8 Porata, Adaliya, Aridata,9 Parmasta, Arisai, Aridai kple Waizata,10 ame siwo nye Haman, Hamedata vi si lé fu Yudatɔwo+ la, fe vi ewoawo hã. Gake esi wowu wo la womeha wofe nuwo o.+11 Wova gblɔ ame siwo wowu le Susan* mɔ́* la me gbe ma gbe la fe xexlẽme na fia la.12 Eye fia la gblɔ na Fianyɔnu Esta be: “Yudatɔwo wu amewo le Susan* mɔ́* la me, eye wotsrɔ̃ ame alafa atɔ̃ kple Haman viŋutsu ewoawo. Ke aleke wòanɔ le fiaɖufea fe nuto mamlɛawo me?+ Azɔ nu ka biam nèle? Woawɔe na wò. Eye nu ka dim nègale? Woawɔ edzi.”13 Esta gblɔ be: “Ne enyo fia ŋu la,+ ekema wòaɖe mɔ na Yudatɔ siwo le Susan* be woawɔ ɖe egbe fe se la dzi etsɔ hã;+ eye woahe Haman viŋutsu ewoawo ɖe ati ŋu.”+14 Eya ta fia la ɖe gbe be woawɔe nenema. Wode se le Susan,* eye wohe Haman viŋutsu ewoawo fe kukuawo ɖe ati ŋu.15 Yudatɔ siwo le Susan* la gafo fu ake le ɣleti Adar+ fe ŋkeke wuienelia dzi, eye wowu ame alafa etɔ̃ le Susan,* gake womeha wofe nuwo o.16 Ke Yudatɔ susɔe siwo le fiaɖufea fe nutowo me la fo fu, eye woʋli wofe agbe*+ ta. Wobia hlɔ̃ wofe futɔwo,+ eye wowu ame akpe blaadre vɔ atɔ̃ le wofe futɔwo dome; gake womeha wofe nuwo o.17 Esia va eme le ɣleti Adar fe ŋkeke wuietɔ̃lia dzi, wogbɔ ɖe eme le ɣletia fe ŋkeke wuienelia dzi, eye wowɔe wòzu kplɔ̃ɖogbe kple dzidzɔkpɔgbe.18 Yudatɔ siwo le Susan* la fo fu le ɣletia fe ŋkeke wuietɔ̃lia+ kple ŋkeke wuienelia+ dzi, eye wogbɔ ɖe eme le efe ŋkeke wuiatɔ̃lia dzi, wowɔe wòzu kplɔ̃ɖogbe kple dzidzɔkpɔgbe.19 Esia tae Yudatɔ siwo le duviwo me le nuto bubuawo me la wɔ ɣleti Adar fe ŋkeke wuienelia wòzu dzidzɔkpɔgbe, kplɔ̃ɖogbe kple aglotugbe,+ si dzi woɖoa nuɖuɖu ɖe wo nɔewo le.+20 Mordekai+ ŋlɔ nudzɔdzɔ siawo ɖi, eye wòɖo agbalẽ siwo wòŋlɔ la ɖe Yudatɔ siwo katã le Fia Ahasweros fe fiaɖufea fe nutowo* katã me, esiwo le kpuife kple didife siaa.21 Eɖoe na wo be ɣleti Adar fe ŋkeke wuienelia kple efe ŋkeke wuiatɔ̃lia nanye ŋkekenyui eye woanɔ eɖum fe sia fe,22 elabena ŋkeke mawo dzie Yudatɔwo kpɔ gbɔdzɔe tso wofe futɔwo si me, kple ɣleti si me wofe nuxaxa trɔ zu dzidzɔ, eye wofe konyifagbe+ zu aglotugbe. Woatsɔe awɔ kplɔ̃ɖogbe, dzidzɔkpɔgbe kple ŋkeke siwo dzi woaɖo nuɖuɖu ɖe wo nɔewo ahana nu ame dahewo.23 Eye Yudatɔwo lɔ̃ be yewoayi azã si gɔme yewodze xoxo la ɖuɖu dzi le nu si Mordekai ŋlɔ na wo la nu.24 Elabena Haman,+ si nye Agagitɔ+ Hamedata viŋutsu si nye Yudatɔwo katã fe futɔ la, ɖo tame vɔ̃ ɖe Yudatɔwo ŋu be yeatsrɔ̃ wo,+ eye wòna woda Pur,+ si nye Nudzidze la, be yeana ŋɔdzi nalé wo eye yeatsrɔ̃ wo.25 Ke esi Esta va fia la ŋkume la, fia la de se woŋlɔ agbalẽ+ be: “Tame vɔ̃ sia si wòɖo ɖe Yudatɔwo+ ŋu la netrɔ va eya ŋutɔ fe ta dzi”; eye wohe eya kple viawo ɖe ati ŋu.+26 Esia tae woyɔa ŋkeke mawo be Purim, le Pur*+ fe ŋkɔ nu. Ale le nu siwo katã woŋlɔ ɖe agbalẽ sia me kple nu si tefe wokpɔ kple nu si dzɔ ɖe wo dzi ta la,27 Yudatɔwo ɖoe wo ɖokuiwo kple wofe dzidzimeviwo kpakple ame siwo katã va wɔ ɖeka kpli wo+ la dzi be yewoanɔ ŋkeke eve siawo ɖum ɖaa, eye yewoawɔ ɖe nu si woŋlɔ le wo ŋuti la dzi le wofe ɣeyiɣi ɖoɖi la dzi fe sia fe, eye yewomada le edzi o.28 Eye woaɖo ŋku ŋkeke siawo dzi, woaɖu wo le dzidzime sia dzidzime, fome sia fome, fiaɖufea fe nuto sia nuto, kple du sia du me, eye Purim ŋkeke siawo nu nagayi le Yudatɔwo dome o, eye ŋkuɖoɖo wo dzi nu nagatso le wofe dzidzimeviwo dome o.29 Eye Fianyɔnu Esta, si nye Abihayil vinyɔnu, kple Yudatɔ Mordekai, ŋlɔ agbalẽ le wofe ŋusẽ me tsɔ ɖo kpe agbalẽ evelia sia, si ku ɖe Purim ŋu la dzi.30 Eye wòɖo agbalẽ siwo woŋlɔ, siwo me ŋutifafanya kple nyatefenyawo le la, ɖe Yudatɔwo katã le Ahasweros+ fe fiaɖufea fe nuto* alafa ɖeka blaeve vɔ adreawo+ me,31 be wòaɖo kpe Purim ŋkeke siawo ɖuɖu dzi le wofe ɣeyiɣi ɖoɖi dzi, abe ale si ko Yudatɔ Mordekai kple Fianyɔnu Esta ɖoe na wo+ kple ale si ko woɖoe wo ɖokuiwo* kple wofe dzidzimeviwo dzi be yewoawɔ ene;+ esia lɔ nutsitsidɔwo+ kple wofe kokofofo be woaxɔ na yewo hã ɖe eme.+32 Ale Esta fe sedede la ɖo kpe Purim+ fe nya siawo dzi, eye woŋlɔe ɖe agbalẽ me.


text:
Nu Kae Nye Xaxa Gã La?
Ale si Biblia ɖo eŋui
Xaxa gã la ahe ɣeyiɣi sesẽtɔ kekeake ava amefomea dzi. Biblia gblɔe ɖi be ɣeyiɣi sia ava le “ŋkeke mamlɛawo” alo “nuwuɣi” la me. (2 Timoteo 3:1; Daniel 12:4) “Anye xaxa si tɔgbi meva kpɔ tso esime Mawu wɔ xexea va se ɖe fifi o, eye etɔgbi megale vava ge ake o.”—Marko 13:19; Daniel 12:1; Mateo 24:21, 22.
Nu siwo adzɔ le xaxa gã la me
Alakpasubɔsubɔhawo tsɔtsrɔ̃. Woatsrɔ̃ alakpasubɔsubɔhawo alɔ tsɔtsɔe wòawɔ nuku na amewo. (Nyaɖeɖefia 17:1, 5; 18:9, 10, 21) Dunyaheŋusẽ siwo katã le megbe na Dukɔ Ƒofuawo ye Mawu azã atsɔ awɔ esia.—Nyaɖeɖefia 17:3, 15-18. *
Subɔsubɔha vavãtɔ dzi dzedze. Dukɔwo fe fufofo si woyɔ le Ezekiel fe ŋutega me be “Gog, si tso Magog-nyigba dzi” la adze agbagba be yeatsrɔ̃ ame siwo le subɔsubɔha vavãtɔ me. Gake Mawu akpɔ esubɔlawo ta tso tsɔtsrɔ̃ ma me.—Ezekiel 38:1, 2, 9-12, 18-23.
Ʋɔnudɔdrɔ̃ anyigbadzinɔlawo. Yesu adrɔ̃ ʋɔnu amewo katã, eye “wòama amewo me tso wo nɔewo gbɔ, abe ale si alẽkplɔla maa alẽwo tso gbɔ̃wo gbɔe ene.” (Mateo 25:31-33) Nu si dzi Yesu anɔ te ɖo adrɔ̃ ʋɔnu amee nye nenye be amea na kpekpeɖeŋu ‘nɔviawo,’ siwo nye ame siwo aɖu fia kplii le dzifo, alo mena kpekpeɖeŋu wo o.—Mateo 25:34-46.
Ame siwo aɖu dzi le Fiaɖufea me nu fofo fu. Nutefewɔla siwo wotia be woaɖu fia kple Kristo la awu wofe anyigbadzigbenɔnɔ nu eye woafɔ wo ɖe tsitre woayi dzifo.—Mateo 24:31; 1 Korintotɔwo 15:50-53; 1 Tesalonikatɔwo 4:15-17.
Armagedon. Wogayɔ “Mawu Ŋusẽkatãtɔ la fe ŋkeke gã la fe aʋawɔwɔ” la be “Yehowa fe ŋkeke la.” (Nyaɖeɖefia 16:14, 16; Yesaya 13:9; 2 Petro 3:12) Kristo atsrɔ̃ ame siwo woabu fɔ le ʋɔnudɔdrɔ̃ mamlɛa me. (Zefaniya 1:18; 2 Tesalonikatɔwo 1:6-10) Esiawo dometɔ aɖee nye xexea me katã fe dunyahenuɖoanyia, si woɖɔ le Biblia me be lã wɔadã si ta adre li na la.—Nyaɖeɖefia 19:19-21.
Nu siwo adzɔ le xaxa gã la megbe
Satana kple gbɔgbɔ vɔ̃wo lelé ade aʋli me. Mawudɔla sẽŋu aɖe alé Satana kple gbɔgbɔ vɔ̃wo ade “aʋli me,” si fia dɔmawɔmawɔ fe nɔnɔme si sɔ kple ku. (Nyaɖeɖefia 20:1-3) Woate ŋu atsɔ nɔnɔme si me Satana anɔ le aʋlia me asɔ kple gamenɔnɔ; magate ŋu akpɔ ŋusẽ ɖe naneke dzi le tefe aɖeke o.—Nyaɖeɖefia 20:7.
Ƒe Akpa Ðeka Dziɖuɖua dze egɔme. Mawu Fiaɖufea adze efe fe 1,000 dziɖuɖua, si ahe yayra manyagblɔwo vɛ na amegbetɔwo la gɔme. (Nyaɖeɖefia 5:9, 10; 20:4, 6) “Ameha gã” aɖe si xexlẽme meli na o ado “go tso xaxa gã la me,” si fia be woatsi agbe eye woakpɔ Ƒe Akpe Ðeka Dziɖuɖua fe gɔmedzedze le anyigba dzi.—Nyaɖeɖefia 7:9, 14; Psalmo 37:9-11.
^ mm. 5 Le Nyaɖeɖefia fe agbalẽa me la, woyɔ alakpasubɔsubɔhawo be Babilon Gã, si nye “gbolo gã” la. (Nyaɖeɖefia 17:1, 5) Lã wɔadã dzĩ, si atsrɔ̃ Babilon Gã la, le tsitre ɖi na habɔbɔ si fe taɖodzinue nye be yeana xexemedukɔwo nawɔ ɖeka eye yeanye dukɔ mawo tefenɔla. Eyae nye Dukɔwo fe Nubabla si nɔ anyi tsã, eye fifia la, eyae nye Dukɔ Ƒofuawo.


text: 13 Ɣemaɣi tututu la, ame aɖewo nɔ afi ma siwo gblɔ Galileatɔ siwo fe ʋu Pilato tsɔ tsaka wofe vɔsawoe la ŋu nya nɛ.2 Eya ta eɖo eŋu na wo gblɔ be: “Ðe miesusu be Galileatɔ siawo nye nu vɔ̃ wɔlawo wu Galileatɔ bubuawo, le esi wokpe nu siawo fe fu taa?3 Mele egblɔm na mi be menye nenemae kura o; gake ne mietrɔ dzi me o la, woatsrɔ̃ mi katã nenema ke.4 Alo ame wuienyi ma, siwo dzi Siloa xɔ kɔkɔ la mu dze hewu wo la, ɖe miesusu be woawoe nye fenyilawo wu ame bubu siwo katã le Yerusalem laa?5 Mele egblɔm na mi be menye nenemae kura o; gake ne mietrɔ dzi me o la, woatsrɔ̃ mi katã nenema ke.”6 Azɔ ewɔ kpɔɖeŋu sia be: “Gboti aɖe si wodo la nɔ ame aɖe fe waingble me, eye wòva di kutsetse le edzi, gake mekpɔ ɖeke o.7 Eye wògblɔ na waingbledela la be, ‘Ƒe etɔ̃ sɔŋ ye nye esia si meva dia kutsetse le gboti sia dzi, gake nyemekpɔa ɖeke le edzi o. Lãe fu anyi! Nu ka tae wòaxɔ anyigba ada ɖi dzodzro?’8 Eɖo eŋu nɛ gblɔ be, ‘Afetɔ, na wòaganɔ anyi fe sia hã, ne maku do afo xlãe ado aɖu ɖe eŋu;9 eye ne eva tse le etsɔ me la, enyo; gake ne mele nenema o la, nàlãe afu anyi.’”10 Ke enɔ nu fiam le fufofeawo dometɔ ɖeka le sabat dzi.11 Eye kpɔ ɖa! Nyɔnu aɖe si gbɔgbɔ aɖe na wònɔ dɔ lém fe wuienyie nye ema, eye wòxa gobaa, eye mete ŋu dzɔna ɖe tsitrenu kura o la, nɔ afi ma.12 Esi Yesu kpɔe la, eyɔe hegblɔ nɛ be: “Nyɔnu, wotu wò tso wò dɔléle la me.”13 Eye wòda efe asiwo ɖe edzi; eye enumake wòdzɔ kã, eye wòte Mawu dodo ɖe dzi.14 Gake fufofea dzi kpɔla, si do dziku vevie elabena Yesu da dɔ na amea le sabat dzi la, te gbɔgblɔ na ameha la be: “Ŋkeke adee li be woawɔ dɔ le wo dzi; eya ta miva ne woada dɔ na mi le woawo dzi boŋ, ke menye le sabat ŋkeke la dzi o.”15 Gake Afetɔ la ɖo eŋu nɛ gblɔ be: “Alakpanuwɔlawo, ɖe mia dometɔ ɖe sia ɖe meɖea ka efe nyitsu alo efe tedzi le kpo me, eye wòkplɔnɛ yina ɖanaa tsii oa?16 Ekema ɖe ɣeyiɣi mede be woaɖe ka nyɔnu sia, si nye Abraham vinyɔnu, si Satana bla, kpɔ ɖa! fe wuienyi sɔŋ la, le sabat ŋkeke dzi oa?”17 Esi wògblɔ nya siawo la, edze ŋukpe dzi na ame siwo tsi tsitre ɖe eŋu la katã; gake ameha bliboa ya de asi dzidzɔkpɔkpɔ me le ŋutikɔkɔedɔ siwo katã wòwɔ la ta.18 Eya ta eyi edzi gblɔ be: “Nu kae Mawu fiaɖufe la ɖi, eye nu kae matsɔe asɔ kplii?19 Ele abe atiku sue aɖe* si ame aɖe tsɔ da ɖe efe abɔ me la ene, eye wòtsi va zu ati, eye dzifoxewo va mlɔa efe alɔwo dzi.”20 Eye wògagblɔ be: “Nu kae matsɔ Mawu fiaɖufe la asɔ kplii?21 Ele abe amɔwɔʋãnu si nyɔnu aɖe tsɔ de amɔwɔ dzidzenu gã tefe etɔ̃ me, va se ɖe esime amɔwɔ bliboa ʋã la ene.”22 Eye wòyi ɖato du me yi du me kple kɔfe yi kɔfe nɔ nu fiam, eye wònɔ mɔzɔzɔa dzi ɖo ta Yerusalem.23 Ke ŋutsu aɖe gblɔ nɛ be: “Afetɔ, ame ʋɛ aɖewo koe akpɔ ɖeɖea?” Egblɔ na wo be:24 “Miʋli sesĩe be miato ʋɔtru bii la nu age ɖe eme, elabena mele egblɔm na mi be: Ame geɖewo adi be yewoage ɖe eme, gake womate ŋui o,25 ne afetɔa nya tso hetu ʋɔa vɔ, eye mietsi tsitre ɖe ʋɔtrua godo le ʋɔa fom hele gbɔgblɔm be, ‘Afetɔ, ʋui na mí.’ Ke boŋ aɖo eŋu agblɔ na mi be, ‘Nyemenya afi si mietso o.’26 Ekema miade asi gbɔgblɔ me be, ‘Míeɖu nu, eye míeno nu le ŋkuwòme, eye nèfia nu le míafe ablɔwo me.’27 Gake afo nu agblɔ na mi be: ‘Nyemenya afi si mietso o. Mite ɖa le gbɔnye, mi nu madzɔmadzɔ wɔlawo katã!’28 Afi mae miafe avifafa kple aɖukliɖuɖu anɔ, ne miekpɔ Abraham kple Isak kple Yakob kpakple nyagblɔɖilawo katã le Mawu fiaɖufe la me, gake wotsɔ miawo ya fu gbe ɖe xexe.29 Gawu la, amewo atso ɣedzefe kple ɣetoɖofe, kpakple dziehe kple anyiehe, eye woabɔbɔ anɔ kplɔ̃ ŋu aɖu nu le Mawu fiaɖufe la me.30 Eye kpɔ ɖa! Mlɔetɔ aɖewo li, siwo ava zu gbãtɔwo, eye gbãtɔ aɖewo li, siwo ava zu mlɔetɔwo.”31 Le gafofo ma tututu dzi la, Farisitɔ aɖewo va gblɔ nɛ be: “Tso nàdzo le afi sia, elabena Herodes le didim be yeawu wò.”32 Eye wògblɔ na wo be: “Miyi ɖagblɔ na abei ma be: ‘Kpɔ ɖa! Mele gbɔgbɔ vɔ̃wo nyam le go dom, eye mele dɔ dam egbe kple etsɔ, eye mawu nye dɔ la nu le ŋkeke etɔ̃agbe.’33 Ke hã, ele be mayi nye mɔzɔzɔa dzi egbe kple etsɔ kpakple ŋkeke si kplɔe ɖo, elabena womeɖe mɔ be woawu nyagblɔɖila le afi aɖeke o, negbe le Yerusalem ko.34 Yerusalem, Yerusalem, nyagblɔɖilawo wula si fu kpe ame siwo wodɔ ɖo ɖe egbɔ—zi nenie medi be mafo viwòwo nu fu abe ale si koklonɔ foa viawo nu fu ɖe efe aʋalawo te ene, gake mielɔ̃ o!35 Kpɔ ɖa, wogblẽ miafe afe la ɖi na mi! Mele egblɔm na mi be: Miegale kpɔ ye ge o, va se ɖe esime miagblɔ be, ‘Woayra ame si gbɔna le Yehowa fe ŋkɔ me!’”


text:
NUSƆSRƆ̃ 7
Nu Kae Nye Mawu Fiaɖufe La?
1. Nu kae nye Mawu Fiaɖufe la?
Mawu Fiaɖufea nye dziɖuɖu si woɖo anyi le dzifo. Ava xɔ ɖe dziɖuɖu bubuwo katã tefe, eye wòana woawɔ Mawu fe lɔlɔ̃nu le dzifo kple anyigba dzi. Mawu Fiaɖufe ŋuti nyaa nye nya nyui. Míehiã na dziɖuɖu nyui, eye etefe madidi o Mawu Fiaɖufea akpɔ hiahiã ma gbɔ. Ana ame siwo katã le anyigba dzi la nawɔ ɖeka.
Fia nɔa fiaɖufe ɖe sia ɖe nu. Yehowa tia Via Yesu be wòanye Efe Fiaɖufea fe Fia.
2. Nu ka tae Yesu nye Fia si dze?
Mawu fe Viae nye Fia si dze, elabena efe dɔme nyo, eye wòléa nya dzɔdzɔe me ɖe asi goŋgoŋ. (Yohanes 1:14) Azɔ hã ŋusẽ geɖe le esi be wòakpe ɖe amewo ŋu, elabena aɖu anyigba la dzi tso dzifo. Esi wofɔ Yesu ɖe tsitre megbe la, eyi dzifo ɖalala le Yehowa fe ɖusime. (Hebritɔwo 10:12, 13) Mlɔeba la, Mawu na ŋusẽe be wòadze dziɖuɖu gɔme.
3. Ame kawoe aɖu fia kple Yesu?
Amewo fe fufofo aɖe si woyɔ be “ame kɔkɔewo” aɖu fia kple Yesu le dzifo. (Daniel 7:27) Yesu fe apostolo wɔnutefeawoe nye ame kɔkɔe siawo fe gbãtɔwo. Yehowa yi edzi le ŋutsu kple nyɔnu nutefewɔlawo tiam be woanye ame kɔkɔeawo va de asi na egbe. Ne wofɔ wo ɖe tsitre la, wonaa gbɔgbɔŋutilã wo, abe ale si wònɔ le Yesu gome ene.
Ame nenie ayi dzifo? Yesu yɔ fufofo si ayi dzifo la be “alẽha sue.” (Luka 12:32) Mlɔeba wofe xexlẽme bliboa anye ame 144,000. Eye woakpe ɖe Yesu ŋu woaɖu fia ɖe anyigba la dzi.
4. Nu kawoe dzɔ esime Yesu dze dziɖuɖu gɔme?
Mawu Fiaɖufea dze dziɖuɖu gɔme le fe 1914 me. * Afɔ gbãtɔ si Yesu ɖe abe Fia ene lae nye be etsɔ Satana kple efe gbɔgbɔ vɔ̃wo fu gbe ɖe anyigba dzi. Satana do dziku vevie eye wòhe fukpekpewo va anyigba blibo la katã dzi. (Nyaɖeɖefia 12:7-10, 12) Tso ekema dzi la, amefomea fe kuxiwo do gã ɖe edzi ale gbegbe. Aʋawɔwɔwo, dɔwuame, dɔvɔ̃ kple anyigbaʋuʋu siwo tefe kpɔm míele la katã nye “dzesi” be etefe madidi o Fiaɖufea akpɔ anyigba la dzi nyawo gbɔ bliboe.
5. Nu kawoe Mawu Fiaɖufea le wɔwɔm?
To xexea me katã fe gbefãɖeɖedɔa dzi la, Mawu Fiaɖufea le ameha gã aɖe si tso dukɔwo katã me la nu fom fu fifia gɔ̃ hã. Ame fafa miliɔn geɖewo le Yesu teviwo zum. Mawu Fiaɖufea akpɔ wo ta ne ele fifinuɖoanyi vɔ̃ɖi sia tsrɔ̃m ɖa le anyigba dzi. Eya ta ame siwo katã di be yewoakpɔ gome le Mawu Fiaɖufea me la nasrɔ̃ ale si woanye Yesu tevi ɖotowo.
Le fe 1,000 me la, Mawu Fiaɖufea ana tame si Mawu ɖo ɖe amefomea ŋu le gɔmedzedzea me la nava eme. Anyigba blibo la katã azu paradiso. Mlɔeba Yesu agbugbɔ Fiaɖufea ade asi na Fofoa. (1 Korintotɔwo 15:24-26) Èdze si ame aɖe si nàdi be yeagblɔ Mawu Fiaɖufea ŋu nya na?
^ mm. 6 Ne èdi be yeaxlẽ nu geɖe tso Biblia me nyagblɔɖi siwo ku ɖe fe 1914 ŋu la, kpɔ agbalẽ si nye Nuka Tututue Nye Biblia fe Nufiafia? fe axa 215-218.


text:
ŊUTINYA 61
Woɖo Fia David
SAUL gadze agbagba be yefe asi nasu Dawid dzi. Eɖe efe aʋawɔla nyuitɔwo dometɔ 3,000 heyi edi ge. Esi Dawid se esia la, edɔ ŋkutsalawo be woaɖadi afisi Saul kple efe amewo fu asaɖa anyi ɖo le zã me la. Emegbe Dawid bia efe amewo dometɔ eve be: ‘Mia dometɔ kae ayi Saul fe asaɖa me kplim?’
Abisai ɖo ŋu be: ‘Mayi.’ Abisai nye Dawid nɔvinyɔnu Zeruya fe viŋutsu. Esi Saul kple efe amewo le alɔ̃ dɔm la, Dawid kple efe amewo ta minyaminya yi ɖe asaɖa la me. Wokɔ Saul fe akplɔ kple efe tsigoe, si le efe ta gbɔ tututu la. Esi wònye wo katã dɔ alɔ̃ tsiɖitsiɖi ta la, ame aɖeke mekpɔ wo alo se wo ŋkɔ o.
Kpɔ Dawid kple Abisai ɖa. Wosi dzo ɖatsi tre ɖe to aɖe tame dedie. Dawid do ɣli ɖo ɖe Israel-ʋakplɔlagã be: ‘Abner, nukatae mèle wò afetɔ, fia, la ŋu dzɔm o? Kpɔ ɖa! Afikae efe akplɔ kple efe tsigoe la le?’
Saul nyɔ. Edze si Dawid fe gbe, eye wòbia be: ‘Dawid, wòe nye ma?’ Èkpɔ Saul kple Abner le afima ɖa?
Dawid ɖo ŋu na Saul be: ‘Ẽ, nye afetɔ,’ eye wògabia be: ‘Nukatae nèle didim be yealém? Nuvɔ̃ kae mewɔ? Wò akplɔ lae nye si, O fia. Dɔ wò ame ɖeka ɖa wòava xɔe.’
Saul ʋu eme be: ‘Mewɔ nuvɔ̃. Mewɔ bometsinu.’ Tete Dawid trɔ dzo, eye Saul trɔ yi afeme. Gake Dawid gblɔ na eɖokui be: ‘Saul le wuye ge le ŋkeke siawo me. Ele be masi ayi Filistitɔwo fe anyigba dzi.’ Eye wòwɔ nenema. Dawid te ŋu flu Filistitɔwo woxɔ se be azɔ ele yewofe akpa dzi.
Ɣeyiɣi aɖe megbe la, Filistitɔwo yi aʋa wɔ ge kple Israel. Wowu Saul kple Yonatan le aʋa la me. Esia wɔ nublanui na Dawid ŋutɔ, eye wòŋlɔ ha vivi aɖe, si wòdzi be: ‘Wò nu vem ŋutɔ, nɔvinye Yonatan. Wò nu dze ŋunye ŋutɔ!’
Esia megbe la, Dawid trɔ yi Israel le Hebron-du me. Le afima la, aʋa dzɔ ɖe amesiwo tia Saul fe vi Is-Boset be wòanye fia la, kple ame bubu, siwo di be Dawid nanye fia la dome. Gake mlɔeba la, Dawid fe amewo ɖu dzi. Dawid xɔ fe 30 esime woɖoe fiae. Eɖu fia fe adre kple afã le Hebron. Ŋutsuvi, siwo wodzi nɛ le afima la dometɔ aɖewo ŋkɔe nye Amnon, Absalom kple Adoniya.
Ɣeyiɣi aɖe ɖo esime Dawid kple efe amewo yi be yewoaxɔ du nyui aɖe, si nye Yerusalem la. Yoab, si nye Dawid nɔvinyɔnu Zeruya fe viŋutsu bubu lae nɔ ŋgɔ le aʋa la me. Eyata Dawid ɖo etefe na Yoab be wòtsɔe ɖo amegãe ɖe efe aʋawɔlawo nu. Azɔ Dawid dze fiaɖuɖu gɔme le Yerusalem.